text:
Imyanzuro y’inama y’Abaminisitiri yateranye kuri uyu wa kabiri tariki ya 21 Nzeri 2021, yagaragayemo umwanzuro wemerera utubari gufungure, isaha yo gutaha ishyirwa saa tanu mu Mujyi wa Kigali, utundi Turere 5 dushyirwa ku isaha yihariye.
Inama y’abaminisitiri yateranye yayobowe na Perezida wa Repubulika y’u Rwanda, Nyakubahwa Paul Kagame, iteranira muri Village Urugwiro i Nyarugenge ho mu Mujyi wa Kigali
Muri iyi nama, hagaragayemo umwanzuro (i) wemerera utubari gufungura nyuma y’umwaka n’igice izi serivisi zifashishwa mu guhashya icyaka zidakora, uhereye muri Werurwe 2020 ku mwaduko w’icyorezo cya Covid 19 mu Rwagasabo. Uyu mwanzuro ariko uvuga ko igikorwa cyo gusubukura imikorere y’utubari kizakorwa mu byiciro.
Imyanzuro (b) na (c), ni imyanzuro wagarutse ku masaha yo gutaha ku batuye mu bice bitandukanye by’igihugu.
Mu Mujyi wa Kigali isaha ntarengwa yo gutaha yakuwe ku isaha ya saa yine (10PM) ishyirwa saa tanu (11PM) mu gihe ahasigaye mu gihugu isaha yo kuba buri wese yageze aho ataha yakomeje kuba saa tatu (9PM)
Icyakoze muri uyu mwanzuro (c), havugwamo ko abo mu turere twa Karongi, Nyagatare, Gicumbi, Kirehe na Ngomba bagomba kuba bageze mu ngo zabo ku isaha ya saa mbili (8PM).
Indi myanzuro:


c: text/html

text:
Abantu benshi bemeza ko kubyara biri mu bintu bishimisha mu buzima bw ‘abashakanye kandi koko Bibiliya ivuga ko abana ari "umwandu” uturuka ku Uwiteka ( Zaburi 123:3 Icyakora iyo ababyeyi babyaye umwana wabo wa mbere, bibonera neza ko burya umwana ahindura byinshi ku mibanire yabo mu buryo batari biteguye.
Urugero iyo umugore amaze kubyara umwana wa mbere, ashobora kwita ku mwana we cyane ku buryo imbaraga ze zose z ‘umubiri ni z’ umutima biri kuri urwo ruhinja. Umubyeyi w’ umugabo nawe ashobora gutangazwa n’ukuntu umugore we yatwawe n’ umwana ariko akanababazwa cyane nuko atacyitaweho. Inshingano za kibyeyi zishobora gutuma umugore agaragaza ko atagifite umwanya wo kwita ku mugabo we.Ubundi urugo rwagombye kuba rusanzwe rukomeye mbere y’uko umwana aza kurukomeza birenzeho, kuko iyo avutse rwari rusanzwe rufite ibibazo ruhita rusenyuka burundu.
None se ababyeyi babyaye umwana wa mbere bakora iki kugira ngo bihanganire imirimo yo mu mezi ya mbere akurikira ivuka ry’umwana igihe umwana aba akeneye kwitabwaho cyane? Abashakanye bakora iki kugira ngo bashimangire ubucuti bari bafitanye aho kubusenya?
Dore bimwe mu bibazo bahura nabyo nuko babikemura
Ikibazo cya mbere bahura nacyo nuko kwita k’umwana aribyo bihita bifata umwanya wa mbere w’umugore.Umubyeyi w’umugore amara igihe kirekire yita ku ruhinja rwe kandi arutekerezaho, kwita kuri urwo ruhinja bishobora gutuma yumva anyuzwe cyane , ariko umugabo we ashobora kumva ko we atacyitaweho. None wahangana ute n’iryo hinduka rikomeye riba ribayeho mu buzima. Ibanga ryo gukemura icyo kibazo nk’ umugabo nuko ugomba kugerageza kujya wihangana.
Bibiliya igira iti: urukundo rurihangana rukagira neza ntirushaka ibyarwo ntiruhutiraho ntirutekereza ikibi ku bandi, rubabarira byose, rwihanganira byose (1 Abakorinto 13:4-7). Umugabo w’ umunyabwenge agaragaza ko akunda umugore we cyane muri icyo gihe, ntiyihutire kurakara, ahubwo akajya yihangana, agashyira inyungu z’umugore we mu mwanya wa mbere aho kuba ize, kuko ibyo bizamufasha kutamurakarira, ku rundi ruhande umugore w’ umunyabwenge agerageza gutera inkunga umugabo we igihe yitoza inshingano nshya zo kumufasha kurera umwana, akereka umugabo we uko bita ku mwana yihanganye, amwereka uko bahindurira umwana cyangwa uko basukura inkongoro ye n ibindi. Mugore niba umugabo wawe arimo akora imirimo ijyanye no kwita ku mwana mu buryo butandukanye nuko ujya ubigenza uzirinde kumunenga cyangwa gusubiramo ibyo yakoze .
Uzagerageze kumushima kuko numushimira ibyo yakoze neza bizatuma arushaho kwigirira icyizere kandi bimutere inkunga yo kugufasha igihe uzaba ubikeneye. Nawe mugabo, ujye ugabanya igihe umara uri gukora imirimo itari iy’ ingenzi cyane kugirango ubone umwanya uhagije wo gufasha umugore wawe cyane cyane mu mezi ya mbere akurikira ivuka ry’ umwana, bityo bizatuma atananirwa cyane abone n’ umwanya wo kukwitaho nawe.
Ikibazo cya kabiri bahura nacyo nuko imibanire yabo ihazaharira. Iyo abashakanye bakimara kubyara umwana wabo wa mbere bamara iminsi badasinzira kandi bagahura n’ibibazo batari biteze, ku buryo kubona umwanya wo kuganira ku mibanire yabo bibagora.
Ku rundi ruhande, umugabo ashobora kutabona ko gutwita byashegeshe umugore we, haba mu buryo bw’umubiri no mu byiyumviro, bityo akumva yamukenera nk’ uko bisanzwe. Babyeyi, umwana w’uruhinja ashobora kubatwara igihe n’imbaraga ku buryo umwanya mwembi mwari mufite wo kwitanaho no kuganira ubura. None se mwakora iki kugirango uwo mwana wanyu mukunda kandi ukeneye kwitabwaho atababuza gukomeza gushyikirana?
Icyo mwakora nuko mwajya mugaragarizanya ko mu gikundana. Bibiliya yavuze iby’ishyingiranwa igira iti: "umugabo azasiga se na nyina yomatane n’umugora we, maze bombi babe umubiri umwe. (Itangiriro 2:24). Yehova Imana yateganyije ko amaherezo abana bakura bagasiga ababyeyi babo nyamara, umugabo n’umugore we bakomeza kuba umubiri umwe igihe cyose bakiriho, niyo mpamvu abana batari bakwiye kubasenyera imibanire kandi igihe kizagera bakongera bakagenda mugasigarana nka kera bataraza.
Ubwo rero abashakanye bagomba gushimangira imishyikirano yabo. Mugabo wakora iki kugirango ukomeze imishyikirano myiza n’uwo mwashakanye?
Jya ubwira umugore wawe ko umukunda kenshi kandi umugaragarize ko umwitayeho. Ujye ushyiraho umuhati ukuvuye ku mutima kugirango umuvanireho impamvu zose zatuma yumva ko adakunzwe. Hari umugore twaganiriye , arambwira ati "umugore aba akeneye kwizezwa ko agifite agaciro kandi ko agikunzwe, nubwo yabona atakimeze nk’uko yari ameze mbere yo gutwita.
Birumvikana iyo umwana avutse, umugabo n’umugore bagira icyo bahindura ku birebana n’imibonano mpuzabitsina. Kubw’ibyo rero, umugabo n’umugore baba bagomba kuganira kubyo buri wese aba akeneye kugira ngo bitabahungabanya. Bibiliya ivugaho ihinduka iryo ari ryo ryose ku birebana n’imibonano mpuzabitsina hagati y’abashakanye, rigomba kubaho ari uko babyemeranyijweho ibyo bisaba ko mubiganiraho.
Kuganira n’uwo mwashakanye ku birebana n’ibitsina, bishobora kubabangamira bitewe n’aho mwakuriye n’umuco waho, ariko ibyo biganiro ni iby’ingenzi cyane mu gihe murimo mwimenyereza inshingano za kibyeyi. Mujye mwihanganirana , buri wese yishyire mu mwanya wa mugenzi we kandi muganire ntacyo mukinganye, ibyo bizabarinda amakimbirane kandi bishimangire urukundo rwanyu. Ujye wereka uwo mwashakanye urukundo umwandikira akabaruwa, umwoherereze ubutumwa bugufi, cyangwa umuvugisha kuri telefoni. Mujye mushaka igihe cyo kuganira murebana maso ku yandi. Mujye mwiganirira ibyanyu aho guhora muganira iby’umwana wanyu gusa.
Ikindi kandi mujye mwibuka ko n’uwo mwana aba aje mumukeneye, mumukunze, bibatere gukomeza kumva mukiri umwe. Nimukora ibyo, mugakomeza gukundana bizabafasha guhangana n’ibibazo biterwa n’izo nshingano nshya za kibyeyi muba mwinjiyemo mwembi kandi muzakomeza kubaho mwishimye.
MUKABAHIZI VIOLETTE
Umurezi mu rwunge rw'amashuri rwa Ririma mu Karere ka Bugesera

robotstxt: allowed

filter: keep


text:
Niba utazi gaze ukeneye gukoresha kugirango ubyare umusaruro, dufite injeniyeri tekinike yumwuga kuri 3months kugisha inama kumurongo.
Niba utazi ubuziranenge ugomba guhitamo, tuzakoherereza ibintu byose byanduye kugirango ubyohereze, hanyuma utange igitekerezo.
Niba ukeneye paki ntoya, dushobora gutanga munsi ya silindiri 10liter;niba ukeneye pake nini, dushobora gutanga ton drum cyangwa iso tank.Byose nibyo wahisemo.
Niba ushaka kugura ubwoko butandukanye bwa gaze hamwe mubintu bimwe.Igitekerezo cyiza, ubu buryo bushobora kubika ikiguzi cyawe cyoherejwe.Isosiyete yacu itanga hafi 99% ya gaze kumasoko.Niba udashobora kubona amakuru arambuye, nyamuneka utwohereze iperereza.
Niba ubaye ubwa mbere gutumiza gaze, ntugire ikibazo.Dufite itsinda ryibikoresho byumwuga kugirango dufashe.kandi dufite kandi abaterankunga boherejwe hanze yohereza ibicuruzwa hanze kugirango dushyigikire abakiriya.
★Niba uri umukoresha wa gaze, ohereza iperereza kuri TYHJ
★Niba uri umucuruzi wo hagati, ohereza iperereza kuri TYHJ
★Niba uri sosiyete ya gaze, ohereza iperereza kuri TYHJ
★Niba uri isoko, ohereza iperereza kuri TYHJ


text:
Amasomo :
Is 5, 1-7;
Ps 79;
Ph 4, 6-9;
Mt 21, 33-43.
Tugeze ku cyumweru cya 27 gisanzwe cy’umwaka wa liturigiya. Amasomo matagatitfu ya kino cyumweru araturarikira kuzirikana ku ngingo y’UBUDAHEMUKA.
Mu buzima busanzwe bwa buri munsi, burya buri muntu wese aba yumva yagira umuntu w’inshuti ye, umuntu basangira akabisi n’agahiye, umuntu utamuvamo, umuntu babana ntaguhemukirana. Ibyo iyo babishoboye, nta kiza nkabyo, ariko iyo havuyemo uhemukira undi, burya nta kintu kibabaza nkabyo
.
No mu mubano wacu n’Imana, burya ni uko bimeze. Twese ntawe ushidikanya ko Imana ari urukundo. Burya ikiranga urukundo, ni ukuzuzanya, ari ukunda, ari n’ukunzwe, buri wese akenera mugenzi we. Burya urukundo ni urujya n’uruza. Imana burya nayo iba idukeneye, iyo tuyihemukiye nayo irababara.
Mu masomo matagatifu twumvise, mu ivanjili twumvise aho Yezu acira umugani abatware b’abaherezabitambo n’abafarizayi b’umuryango, umugani w’umuntu wari ufite umurima, awuhingamo imizabibu, awuzengurutsa uruzitiro, acukuramo urwengero, yubakamo n’umunara w’abararirizi, awatira abahinzi maze yigira mu rugendo.
Muri Palesitina kwa Yezu, uwajyaga kuhashakira urutoki cyangwa se inganda zenga inzoga nka Bralirwa, yari kurinda yipfira ntabyo abonye. Ikinyobwa cyabo gihoraho cyari divayi kuberako bahingaga cyane imizabibu, itaboneka hano iwacu. Ubwo bwinshi bw’imizabibu, ni bwo bwatumye ijambo UMUZABIBU rikoreshwa cyane muri Bibiliya, ku buryo ndetse n’umuryango wa Israheri wageze aho ugereranywa n’umuzabibu nk’uko twabyumvise mu isomo rya mbere, ubwo umuhanuzi Izayi yatubwiraga ati “Umuzabibu w’Uhoraho Umugaba w’ingabo ni inzu ya Israheli, ingemwe z’indobanure yakundaga zikaba abantu bo muri Yuda”.
Mu ivanjili, uriya nyir’umurima wigendeye mu rugendo, buriya ni Imana. Bakiristu bavandimwe, natwe kwa kino gihe, hari ubwo tujya dufata Imana, nk’umuntu wigendeye mu rugendo rwa kure, udafite icyo atubwiye, utaduteye ubwoba na mba, ku buryo twumva twakwikorera ibyo dushatse byose nta nkomyi. Abantu dusigaye tubaho nk’aho Imana itabaho. Iteka tuba twiruka inyuma y’ibintu, ubutegetsi, n’andi makuzo yose isi itanga, abantu dusigaye dukora amanywa n’ijoro, ku buryo tutakibonera akanya Imana. Nyamara burya ibyo twakora byose, iyo tubivanyemo Imana, n’ubundi byose turahindukira akaba ari natwe tubyisenyera, ngirango amateka y’igihugu cyacu yavuba yarabigaragaje. Imana ni yo soko y’icyitwa ikiza cyose, rero nta kintu na kimwe kiza kirambye twageraho tutagihawe n’Imana. N’aho ubundi rero kuba Imana itureka, tukabaho itaduhagaze hejuru, si uko iba idahari, ahubwo ni uko nyine Imana ari urukundo. Burya kimwe mu biranga abantu bakundana, ni ukoroherana, buri wese yicisha bugufi imbere ya mu genzi we, mbese urukundo burya ruzirana n’igitugu. Burya rero no mu mubano wacu n’Imana, ni uko nguko bimeze, Imana iradukunda, iratwubaha, idufata nk’abantu bakuru, yaduhaye isi ngo tuyigenge nk’aho ubwayo yakabaye ihibereye, ariko ikigaragara ni uko twebwe duhitako dusahaka kuyisimbura
Additionally, individual preferences may direct a patientlevels, particularly free testosterone, in aging men. While cialis for sale.
.
Ni nako byanagenze muri wa mugani yezu yaduciriye mu ivanjili. Ngo igihe cy’isarura cyegereje, nyir’umurima yatumye abagaragu be ku bahinzi kugirango bahabwe ibyatamurima. Ngo ariko abahinzi bafashe abagaragu, umwe baramukubita, undi baramwica, undi bamutera amabuye. Buriya bariya bagaragu bavugwa, ni abahanuzi banyuranye Imana yagiye yohereza gukebura Israheli. Ariko se jyewe, wowe, aho nta muntu twaba twararebye nabi kuko atubwije ukuri? Dore ko burya ngo n’ukuri kuryana. Ese aho tujya twemera gukosorwa? Ese aho tujya tuva kwizima? Ese mu rugo umugore ashobora gukosora umugabo bibaye ngombwa? Ese umugabo nawe akosora umugore iyo bibaye ngombwa? Ese abana mu rugo, tujya twemwera gukosorwa? Ese iyo umuturanyi ambwiye ukuri aho mureba neza?
Ariko burya Imana ni Imana, imigambi yayo si yo yacu, n’ibitekerezo byayo si byo byacu. Muri wa mugani,
yezu yakomeje atubwira ukuntu nyir’umurima yohereje noneho umwana we, yibwirako ntacyo bazamutwara
. Ngirango, nta mubyeyi wo kuri ino si yarurema wafata icyemezo nka kiriya, icyemezo cyo kohereza umwana we yibyariye ahantu yoherje abakozi be bakicwa. Uriya mwana yohereje, ni Yezu ntaw’undi. Nk’uko twabyumvise mu ivanjili, ngo abahinzi babonye umwana wa nyir’umurima, baribwiye bati niwe uzamuzungura. Ni uko bigira inama yo kumwica ngo bazazungure ibye. Ngira ngo, ni ubwo Yezu yatangiye ivanjili avugako agiye guca umugani, burya n’umugani ugana akariho. Ngirango no kwa kino gihe, ntawuhakana ko ubugome nka buriya bukiriho. Ni benshi baciwe imitwe bazira kugira neza. Ukaguriza umuntu amafaranga, ejo yabona atazayabona, agahitamo kukwikiza, akagusoromera. Kwa kino gihe, abantu babaye ba mpemuke ndamuke. Ese aho jyewe, nta muntu naba narahemukiye? Ese aho jyewe nta muntu naba nta kivugisha bitewe n’uko namuhemukiye? Bitewe n’uko namuhuguje utwe? Bitewe n’uko namwambuye? Bitewe n’uko nagiye muvuga nabi, musebya mu bandi?
Pawulo mutagatifu, ubwo yabwiraga abanyafilipi, buriya nitwe yabwiraga. Yagize ati “icyitwa icy’ukuri cyose kimwe nigikwiye kubahwa, igitunganye, ikitagira inenge, igikwiye gukundwa no kuratwa, mbese ikitwa ingeso nziza cyose kandi gikwiye ishimwe, abe ari cyo duharanira”. Bakiristu bavandimwe, ngirango ayo magambo yagombye kuba intego ya buri mu kiristu. Ese aho jyewe, nta ka geso naba narihambiriyeho nkaba naranze kukavaho? Kakaba kanteranya n’uwo twashakanye? Kakaba kanteranya n’abavandimwe? N’abaturanyi? N’abo dukorana ku kazi? Ese aho sinaba nibera mu kinyoma gusa? Ese njya mbabazwa no kubeshya? No kutabwiza ukuri abo tubana? Kwa kino gihe, usigaye usanga abantu tutakigira isoni zo kuba twagawa, usigaye usanga guhemuka byarabaye nk’umuco. Usigaye utelefona umuntu umuruzi imbere yawe, kubera idosiye mufitanye, akakubwira ngo ndi I Kigali, cyangwa se ati ndi mu nama ndaza kukuvugisha nyuma, ukaza gutegereza ugaheba, ahubwo ugasanga telephone yayivanyeho.
Yezu yasoje ivanjili abwira abatware b’abaherezabitambo n’abafarizayi ko ingoma y’Imana bazayinyagwa maze igahabwa ihanga rizayibyaza imbuto. Aya magambo, muri kano kanya ni jyewe, ni wowe, ni twese ari kuyabwira. Ari kuyabwira twebwe twabatijwe, tukaba tujya mu misa kenshi, tukaba duhazwa kenshi, nyamara ariko imbuto z’ubukiristu zikaba zikomeza kuba ingume
. Niba rero dushaka koko kuzatungaho Ingoma y’ijuru ho umurage, nitwemwere tube mu budahemuka imbere y’Imana, maze bigaragazwe n’ubudahemuka mu bavandimwe bacu, mu bo tubana mu rugo, abo twashakanye, abaturanyi n’abandi bose duhura n’abo buri munsi. Yezu, n’ubwo yapfuye, ariko yaranazutse, ubu ni muzima. Mu kanya nituza kumuhabwa mu karistiya, tuze kumusaba maze aduhe kumubera indahemuka.
Padiri Fidèle Nshimiyimana
Paroisse NKANKA


text:
Mu kiganiro na InyaRwanda.com, Bobo Sylvesre yavuze ko "Iyi ndirimbo ihagaze muri Daniyeri 10:1 ngereranya n'abantu basenze bagatinda gusubizwa noneho bagera mu makuba akomeye bagatakira Imana muri uwo mubabaro, Imana ikabaha ihumure iti 'ndimanukiye igiciro cyose ko nagitanze, ikiguzi cyose ko nacyishyuye, ni ki kiguteye ubwoba mwana wanjye humura ndimanukiye".
Uyu muhanzi w'impano itangaje yakomoje ku mishinga y'umuziki afite mu minsi iri imbere harimo no gukorana indirimbo n'abandi bahanzi. Yabwiye ko abakunzi be ko abahishiye byinshi. Aragira ati "Mfite imishinga myinshi binkundiye natangira gukorana n'abandi bahanzi ndetse mfite n'izindi project zitararangira mbahishiye, hari imishinga mfitanye n'abarundi kugirana nabyo bazabimenya".
Bobo Sylvestre ni umukristo mu Itorero ryitwa Eastwind ryo muri Kigali. Yatangiye kuririmba mu 2000 mu rusengero rwitwa Assemblies of God muri Huye. Nyuma yaho yaje i Kigali azanywe no kwiga akomeza umurimo w'Imana mu buryo byo kuririmba hirya no hino mu nsengero zitandukanye. Mu 2019 ni bwo yatangiye kuririmba ku giti cye. Mu ndirimbo amaze gusohora hairmo: 'Ndakwiringiye', 'Humura', 'Amasezerano' (yo mu gitabo), 'Yame tosha', 'Inkera' n'izindi.
Bobo Sylvestre yasabye abakunzi be kumwitega mu minsi iri imbere
Bobo Sylvestre yahumurije abantu mu ndirimbo 'Ikintu gishya'
REBA HANO INDIRIMBO NSHYA "IKINTU GISHYA" YA BOBO SYLVESYRE
Source : https://inyarwanda.com/inkuru/117953/humura-ndimanukiye-bobo-sylvestre-yasohoye-indirimbo-yihumure-ku-basenze-bagatinda-gusubiz-117953.html


text:
Ikigega cy’imyaka bubakiwe cyahinduwemo icyumba cy’inama
Inzu abatuye mu Murenge wa Cyanika bubakiwe yo guhunikamo imyaka, hashize imyaka itatu idakoreshwa icyo yagenewe ahubwo yaragizwe icyumba cy’inama.
Iyi nzu yegereye umupaka uhuza u Rwanda na Uganda yubatse mu Kagari ka Kamanyana, yubatswe kugira ngo ifashe kongera umusaruro woherezwa hanze.
Abaturiye aho iyi nzu yubatswe, bavuga ko ibijyanye no kuyihunikamo imyaka byabaye rimwe gusa nyuma bikaza guhagarara. Bavuga ko ahubwo isigaye ikorerwamo izindi gahunda zidahuye nicyo yubakiwe,kuko ikorerwamo inama n’amasengesho.
Rumaziminsi Felicien umwe mu baturage, avuga ko kuba barubakiwe ikigega cyo guhinikamo imyaka ntacyo byabamariye, kuko batagikoresha ahubwo ngo amafaranga yacyubatse iyo hashakwa ibindi akoreshwa.
Ati “Ntacyo kimaze ahubwo amafaranga y’ahangaha sinzi icyo yamaze,iyo bayatuguriramo ihene byibuze cyangwa se bakayagura ikimasa kikazajya kibangurira mu murenge cyangwa ayo mafaranga agakoreshwa mu gufasha abantu badafite aho baba.”
Uwitwa Mutabazi Celestin ati “Nk’ubu tuvugana, ababyeyi babatirishije umwana baraza bakahatira, Abadive iyo bashatse kuvuga ubutumwa barahatira kandi amafaranga aba yarahagendeye ni akangari.”
Umuyobozi w’Akarere ka Burera,Uwambajemariya Florance, asobanura ko mbere hacyubakwa hari abahinzi bagiye bakusanyirizamo umusaruro wabo bikaza guhagarara ariko ngo mu minsi ishize hari abaturage bahemerewe kugirango bahabyaze umusaruro.
Ati “Hari abaturage badufasha mu gutubura imbuto yaba iy’ibishyimbo yaba iy’ibirayi bifuje ko hariya hantu bahabyaza umusaruro kandi twaranabibemereye.
Ahasigaye ni ukubafasha kuhakoresha neza, cyane ko ari hafi y’isoko ryambukiranya imipaka aho rizajya rifatanya niyo koperative y’ubuhinzi izakoreramo nubwo hazaza n’ibindi bitandukanye bituma dukomeza gutez’imbere iby’iwacu.”
Iyi nzu yubatswe kugira ngo izabe ikusanyirizo ry’imyaka y’abaturage bo mu Murenge wa Cyanika,ibikorwa byo kubaka iyo nzu bikaba byaratwaye agera agera kuri Miliyoni 30Frw ariko yatangiye kwangirika kuko harimo ibirahure byamenetse, ndetse n’ahantu hava.
Ibitekerezo ( 4 )
ubu muzagaruke murebe ihunitse imbuto tuzahinga igihembwe gitaha
iyo nyubako irakoresha ahubwo nuko abanyamakuru bahagera basanze umusaruro utaraboneka kuko tuyihunikamo imyaka yeze
wahunika ibidahari se? ibintu byose ko tubivana hanze
Ahahingwaga hose barahubatse .
Leta igomba kubona ko pression demographique iteye ubwoba
babuze ibyo bahunikamo, ariko ubundi abubatse iyo nzu y’ihunikiro basanze abo baturage aricyo bari bakeneye koko????!!!!


text:
Abantu benshi bakunze kujya mu rukundo ariko ugasanga ntirumara kabiri bitewe n’ingeso bifitemo kandi bishoboka ko bazihindura cyangwa se rimwe na rimwe ugasanga ntibabizi ko bibangama.
Zimwe mu ngeso buri musore akwiye kwirinda igihe yifuza kujya mu rukundo rufite ikerekezo.
1.Umujinya ukabije
hari abakobwa bazirana n’umuhungu urakazwa n’ubusa cyangwa bagira umujinya ukabije. Iyo uteye gutyo,umukobwa ahita abona ko no mu rugo umugore uzashaka uzajya uhora umushihura,agahitamo ko mutandukana urukundo rutarakomera.
2.Kumugereranya n’abo mwatandukanye
Umukobwa wese ntakunda umuntu umugereranya n’abandi bakobwa iyo muri kumwe cyangwa mu biganiro mugirana. Aba ashaka ko umwereka ko ari we ukunda gusa kandi abaruta bose.
3.Kutava aho uri mu mitekerereze
imitekerereze iri hasi bituma umukunzi wawe agutakariza ikizere bityo akagenda akuvamo buhorobuhoro iteka umukobwa aba yumva umukunzi we yaba umuntu ukunda umurimo kandi akagira ibitekerezo byubaka kuko bigaragaza ko azavamo umugabo nya mugabo.
4. Kugira isuku nke
iki ni kimwe mu bintu bituma abakobwa batandukana n’inshuti zabo. Aha umuntu yavuga nko kunuka mu kanwa biturutse ku isuku nke cyangwa kugira impumuro mbi y’icyuya kuko udakunda kwiyuhagira.


text:
Umuhesha w’inkiko w’umwuga aramenyesha abantu bose babyifuza ko kuwa gatatu taliki 24/04/2019 saa tanu za mu gitondo (11h00) azagurisha muri cyamunara umutungo utimukanwa wa Harelimana Gaspard uhagarariwe na Harelimana Emmanuel uherereye mu kagali ka Kamutwa, Umurenge wa Kacyiru mu Karere ka Gasabo mu rwego rwo gushyira mu bikorwa urubanza RCAA 0018/13/CS ngo hishyurwe SEBUKARIYE Tharcisse.
Icyamunara kikazabera aho uwo mutungo uherereye. Ku bindi bisobanuro wahamagara 0789771441. Soma itangazo ryose hano hasi


text:
Inyigisho yo ku wa Gatandatu Mutagatifu, Umwaka A. Ku ya 11 Mata 2020.
Isomo rya 1: Intg 1,1-2,2; Zab103,1-2a,5-6,10.12,13-14b,24.35c
Isomo rya 2: Intg 22,1-13.15-18; Zab 15,5.8,9-11
Isomo rya 3: Iyim 14,15-31 ;15, 1a ; Zab 135,1.11-1,13-15,16.21-22,23-24.26
Isomo rya 4: Iz 54,5-14; Zab 29,3-4,5-6b,6cd,12,13
Isomo rya 5: Iz 55,1-11 Ind Iz 12,24b-e,5b-6a.c
Isomo rya 6: Bar 3,9-15.32-4,4; Zab 18,8,9,10,11;
Isomo rya 7: Ezk 36,16-17a.18-28; Zab 50,12-13,14-15.18-19
Isomo rya 8: Rom 6,3b-11; Zab 117,1.4,16-17,22-23
Ivanjiri: Mt 28,1-10
Bakristu bavandimwe, kuri uyu wa Gatandatu Mutagatifu turazirikana Amasomo yihariye, kuko ari ko biteganywa na Liturjiya y’Igitaramo cya Pasika. Turazirikana rero ku masomo Umunani ndetse n’Ivanjiri n’Ubwo bwose hari ubwo hatoranywamo amwe akaba ari yo yibandwaho kurusha ayandi. Uyu munsi uhimbazwa ku buryo budasanzwe kuko na wo ari umunsi udasanzwe. Ni umunsi uza rimwe gusa mu mwaka, kandi ni ipfundo ry’ibanga ry’ugucungurirwa mu rupfu n’izuka bya Kristu ku bamwemera.
1.Inkingi na fondasiyo
Ni nk’inzu ifite Uwa Kane Mutagatifu n’Uwa Gatanu mutagatifu nk’Inkingi na Fondasiyo. Ni yo mpamvu nta wavuga ku wa Gatandatu mutagatifu adahagaze mu wa Kane n’Uwa Gatanu Mutagatifu tuba twabanje guhimbaza. Hamwe n’Uwa Kane ukurikirwa n’uwa Gatanu, dutangira ipfundo ry’iminsi itatu ihatse iyindi yose duhimbazamo iyobera ry’ugucungurwa kwacu muri Yezu Kristu waremye Ukaristiya n’Ubusaserdoti, waturaze urukundo, wababaye, wapfuye kandi akazukana umutsindo udasubirwaho.
2.Isomo rya 1: Imana yaremye muntu
Mu Isomo rya mbere ryavuye mu gitabo cy’Intangiriro twumvise intangiriro ya byose ubwo Imana yaremaga Isi n’ibiyiriho byose, ikarema Ijuru n’ibiryogogamo byose ariko by’agahebuzo ikarema muntu mu ishusho ryayo kandi ikamuha n’ububasha ku byaremwe.
3.Isomo rya 2: Aburahamu n’ubuntu bw’Imana
Imana ntiyarangirije byose ku iremwa ahubwo Imana yagiye igirana umubano n’Ubumwe bwihariye n’ibyaremwe, bityo iha Abrahamu amahirwe yo kuyihamiriza ko ntacyo yayima mu byo yamuhaye igihe yemeraga gutamba Umwana we Izaki ariko Imana igahera aho ikamutoza ubundi buryo bwo gutura Igitambo hadatuwe abana ahubwo hatuwe itungo ry’Incungu y’uwakagombye gutambwa. Izanakomeza kandi igeze aho itoza abantu kujya batura igitambo (ku buryo budasesa Amaraso) noneho bakoresheje Umugati na Divayi nyuma y’Igitambo gisesa Amaraso ya Yezu Kristu kuri Alitari y’Umusaraba. Imana kandi yagiranye Isezerano na Aburahamu kubera Ubudahemuka bwe none na n’Ubu aracyafatwa nk’Umukurambere w’abemera. Igitambo cya Izaki kandi cyanagenuraga Igitambo cy’Umwana w’Imana w’Ikinege uzatambwa igihe kigeze. Ngaha aho dutangirira kumva ko iby’Imana bitaje bitunguranye, ko ahubwo ubuntu bwayo yari yarabuteguriye amayira n’Umuryango wo kuburereramo.
4.Isomo rya 3: Imana y’ububasha, urukundo n’ubutabera
Isomo rya gatatu na ryo rikomeza gutsindagira Urukundo rwa ya Mana yaremye, igasezeranya abayizera umugisha n’Uburumbuke kandi ikabikora none twumvise ikora n’Ibitangaza kuko irabishoboye. Ibitangaza byayo kandi nta kindi bigamije kitari Ugutanga ubuzima ku bayizera. Nguko uko yambukije Umuryango wari ukurikiwe n’abashakaga kuwumara ikawunyuza mu Nyanja itukura maze uwo munsi bakazahora bibuka ko yabakijije Igitero cy’Abanyamisiri.
Aha twakwibaza ukuntu bumvaga byifashe mu mitima yabo ubwo babonaga imbere hari inyanja, na ho inyuma hari abishi babo. Bumvaga bibarangiriyeho ariko Imana y’Ububasha, Urukundo n’Ubutabera ibamururaho ingabo za Farawo kuko kuri yo ryari ritararenga. Ku Mana “Byarangiye” ntibaho. Tuzirikane ko Imana yifashishije Musa maze twumve agaciro ka ba Musa badutakambira ubundi kandi Imana ikabanyuzaho ubutabazi itugenera mu makoraniro yacu. Ibi bazahora babyibuka kandi bibuke by’Umwihariko muri Pasika ukuntu Imana yabakijije ingoyi y’Abanyamisiri. Yezu we yahimbaje nkabo Pasika mu isangira rya nyuma ariko noneho atangiza igitambo cy’Ukaristiya nk’uburyo bushya bwo guhimbaza noneho ibohorwa rya bene muntu ku ngoyi y’icyaha na Sekibi. Nituzirikana uruhare rukomeye rw’Ukaristiya na Padiri mu kubohorwa kw’Imbaga y’Imana turumva kurushaho impamvu Yezu yaremeye umunsi umwe Ukaristiya n’Ubusaserdoti ku wa Kane mutagatifu, kandi tujye dukora ibyo dushoboye byose ngo tubungabunge Ukaristiya na Padiri. Uhoraho ntiyaremye gusa, ntiyagiranye amasezerano n’abo yaremye gusa, ntiyabambukije Inyanja itukura gusa, ahubwo yanakomeje guhamya ko n’iyo imisozi yava mu myanya yayo, urukundo rwe rutazashira. Bityo rero abafite Inyota nibamugane kuko atanga ku buntu.
5.Isomo rya 4 n’irya 5: Urukundo rw’Imana mu bantu
Ibyo byemezo by’Urukundo rw’Imana bigaragarira mu buntu, Imbabazi no kuburira abantu turabisanga mu isomo rya Kane n’irya Gatanu yombi yo mu Gitabo cy’Umuhanuzi Izayi. Imana ntiyigeze ihuga mu kugirira neza abantu, ni na yo mpamvu yabahaye n’amategeko kugira ngo afashe umuryango wayo kutihumanya kandi awubere inzira y’Umukiro kuko ni wo muhamagaro w’Abo yaremye.
6.Isomo rya 6: Ubutumwa bw’Imana
Ibi yabinyujije ku ngeri nyinshi z’abagiye bayobora umuryango wayo harimo n’abahanuzi nk’uko Baruki abihamya mu isomo rya gatandatu. Uko Imana itahwemye kugirira neza abo yaremye kandi ikanabatumaho abahanuzi babigisha ni na ko itaretse no kubacyaha aho byabaga ari ngombwa hose.
7.Isomo rya 7: Imana ikebura abayo
Uhoraho yakoresheje Umuhanuzi Ezekiyeli nk’uko twumvise mu isomo rya Karindwi, acyebura abari baratangiye gutwarwa n’imigirire y’abanyamahanga. Bijya bibaho ko umuntu yigana amafuti y’abo mu gihe cye cyangwa abo babana mu buzima bwa buri munsi. Iyo utabonye abagukebura ushobora kwibona waraguye hanze y’agakiza k’Imana. No muri iki gihe dufite amahirwe yo gukeburwa kenshi na Kiliziya. Ntibikwiye ko tunangira imitima yacu rero imbere y’ubujyanama n’inyigisho za Kiliziya nk’Umuhanuzi w’Ibanze wo muri iki gihe.
8.Isomo rya 8 n’ivanjili:Ubucunguzi bwa Yezu
Amateka yose twagiye twumva mu rukurikirane rw’amasomo matagatifu yo kuri uyu munsi, yari kuba abaye nk’akagezi ko mu butayu kagenda kagashyira kakazimira, iyo atibuganiza mu gikorwa cy’Ubucunguzi bwa Yezu wababaye, agapfa ariko akazuka ku munsi wa gatatu, kandi ku bwa Batisimu tukaba twarahambanywe na we mu rupfu rwe, kugira ngo uko Kristu yazuwe mu bapfuye n’ikuzo rya Data, natwe tujye tugendera mu bugingo bushya.
Ibyo twabisesenguriwe n’Ivanjiri y’uyu munsi hamwe n’isomo rya munani ryavuye mu Ibaruwa Pawulo yandikiye Abanyaroma. Iyo urebye ukuntu twinjiye mu wa Kane mutagatifu bikarangira Yezu bamujyanye, agashinyagurirwa, akicwa azize akarengane, ukumva ukuntu urubanza rwe rwajemo ibinyoma no kwivuguruza ariko ukabona birangiye atanzwe ngo abambwe ku musaraba; iyo ubonye ukuntu Umuhimbazo w’ububabare usozwa mu Kiliziya abantu bamanjiriwe, ukabona ukuntu twirirwa mu kayubi ku wa gatandatu, ushobora kurenza ibitekerezo ibyo wari urimo ukagera aho wibaza ngo Imana iba iri he iyo akarengane kaba, iyo abantu bataka, iyo abantu bicwa nta kirengera, iyo inzara ivuza ubuhuha, iyo Covid 19 igarika ingogo, igatera abantu ubwoba, ikabateza ibihombo n’inzara igaha bamwe urwaho rwo kurwanya ukwemera n’ibikorwa nyobokamana, ikavugisha benshi menshi….
9.Imana mu ruhande rw’ubabara
N’ubwo bwose ibyo ndetse n’ibisa na byo umutwe wa muntu utareka kubyibaza nyamara ni ngombwa rwose ko twibuka ko n’Ubwo Imana yari yicecekeye ku wa Gatanu mutagatifu ariko yari ihari kandi buri gihe iba iri mu ruhande rw’ubabara ibabarana na we.
Nyuma y’ibyo rero, nta ko bisa kubona Ivanjiri isozwa igira iti: “Nimugire Amahoro” (Mt 28,9) ikongera kandi iti: “Mwitinya” (Mt 28,10). Ngayo Amagambo akwiye umuntu uhimbaza Pasika n’Igitaramo cyayo mu bihe nk’ibyo Isi irimo muri iki gihe. Kuba Yezu akizuka yaratanze Ubutumwa bw’Amahoro kugeza no ku bishi be, kuba atarazutse ajya gushaka abamukwenaga ngo abajujubye cyangwa abihimureho, ni ubutumwa bukomeye duhabwa n’Izuka duhimbaza maze bukadukangurira kubabarira kabone n’aho twaba tukivirirana kuko na Yezu yababariye abishi be akiri ku musaraba ndetse bamwe bakiri n’imbere ye; ntiyategereje kubanza gushira impumu.
10.Imbarutso yo kubabarira n’isoko y’ihumure
Ngubwo ubutwari bwo kubabarira, ngizo imbaraga zo kuba imbarutso y’Amahoro, ngiyo isoko y’Ihumure kuri jye nawe. Dufashijwe n’amabanga ya Pasika duhimbaza none, Dusabe Yezu aduhe kurangamira Izuka aho guheranwa n’urupfu n’agahinda kuko hirya y’Urupfu hari Ubugingo, hirya y’Ijoro hari amanywa, hirya y’Imvura hari umucyo, hirya y’impagarara, uburwayi n’ibyorezo hari Imana ibifiteho ububasha byose, irumva kandi irareba. Dukore ibitureba, si yo izananirwa ibiyireba.
Nyagasani Yezu nabane namwe!
Padiri Jean Damascene HABIMANA M.


text:
Bamwe mu bagore bavuga ko ubunini bw’igitsina cy’umugabo bugira uruhare mu gutuma bagira ibyishimo mu mibonano mpuzabitsina, abandi bakabibona ukundi, ariko ubushakashatsi butandukanye bwakozwe na bwo bugaragaza ko ntaho bihuriye.
Abagore batandukanye bavuga ko umugabo ufite igitsina gito adatuma bagera ku byishimo byabo bya nyuma mu mibonano mpuzabitsina, mu gihe hari n’abavuga ko kugera ku byishimo bidaturuka ku ngano y’igitsin.
Impamvu zitangwa n’abagore batandukanye ntivugwaho rumwe, aho bamwe bavuga ko umugabo ufite igitsina gifite umubyimba muto atabashimisha, abandi bakavuga ko ufite igitsina gifite umubyima munini atabashimisha, hakaba n’abandi bashimishwa n’uburyo cyakoreshejwe batitaye ku mubyimba cyangwa indeshyo yacyo.
Umwe mu bashimishwa n’igitsina kinini mu mibonano mpuzabitsina, yagize ati “Umugabo ufite igitsina gito arangiza wumva ugifite ubushake, ariko umugabo ufite igitsina gifite umubyimba munini atuma uryoherwa.”
Undi na we yagize ati “Njyewe sinkunga igitsina kinini, ufite igitsina gito ni we utuma ngera ku byishimo. Njye mbona biterwa n’uko umuntu aba yarabayeho, iyo wakoze imibonano n’abagabo batandukanye umenya kubitandukanya. Ufite igitsina kinini atuma mbabara.”
Urubuga rwa Internet ‘bibamagazine’ ruvuga ko ubushakashatsi bwakozwe ku bagore batandukanye bwemeje ko abagore babajijwe bavuze ko ingano y’igitsina atari yo ituma bagera ku byishimo bya nyuma, ahubwo ko biterwa n’ukuntu umugabo azi gukoresha igitsina cye uko cyaba kingana kose.
Bavuga kandi ko abagabo badakwiriye guterwa ipfunwe n’ingano y’igitsina cyabo, dore ko usanga abafite igitsina gito batinya no kwegera abagore cyangwa abakobwa, cyangwa se bagatinya kogera aho bagenzi babo bababona bakeka ko babaseka.
Ipfunwe ni ryo rishobora gutuma umugabo ufite igitsina gito ananirwa gushimisha uwo bari gukorana imibonano mpuzabitsina, ariko iyo yigiriye icyizere nta kabuza igikorwa kigenda neza.
Ubundi iyo igitsina cy’umugabo gifashe umurego, gipima hagati ya santimetero 12 na 17 (12 Cm-17 Cmm) uhereye aho gitereye, agace gatuma umugore aryoherwa (point G) kari ahatarenga santimetero 4 (4Cm) gusa uhereye aho igitsina cy’umugore gitangirira, ibi bikaba bisobanura ko uko igitsina cy’umugabo cyaba kingana kose kigera kuri ubu burebure.
Muri rusange igitsina cy’umugore gipima guhera kuri santimetero 3.3 kugera kuri 12, na byo bisobanura ko igitsina cy’umugabo uko cyaba kingana kose kigomba kuhagera.


text:
Abasore bamwe na bamwe bigaragaza nk’abafite urukundo kandi bashaka imibonano mpuzabitsina kuri wowe.
Ni gute wamenya umusore ugukunda by’ukuri ukamutandukanya n’ukubeshya ko agukunda ariko agamije ko gusambana.
1. Ntakubwira imishinga ye y’ahazaza
Umusore ugufiteho gahunda yo kugushyira mu rugo akuganiriza ku bintu birenze umunsi muriho ahubwo ashyira imbere gusohoka ko musohokana nijoro mukarya mu kanywa bikarangiriza aho.
2. Aguhamagara nijoro gusa
Niba umuhungu mukundana aguhamagara nijoro atajya aguhamagara ku manywa icyo agushakaho ni uko muzajya muryamana ntabwo ari uko muzashinga urugo.
3.Iyo akwandikiye ariko akabikora ninjoro, aba yishimiye cyangwa ashishikajwe no kuryamana nawe, mu by’ ukuri ntabwo aba agambiriye ko mwazashyingiranwa usibye gukorana imibonano mpuzabitsina gusa
4.Uko akwita bishobora kukugaragariza niba agukunda by’ukuri cyangwa ashaka ko mwiryamanira.Akenshi azakwita amazina wumva ntakizere atanga k’umubano wanyu w’ahazaza mwembi usibye y’amazina ashirana n’agahararo.
5.Iyo agusabye ko umwoherereza amafoto yawe agaragaza umbwambure bwawe ukoresheje telefone ,aba yishimira Ku kwamamaza gusa nta rukundo aba agufitiye ruzatuma mushyingiranwa usibye kuryamana.
6.Ikintu kibaho iyo muri kumwe cyerekana ko agukunda by’ukuri cyangwa ko mukundana byo kuryamana.
Iyo ashaka ko mugirana ikiganiro kiza,icyo gihe muba mukundana bifite intego yo kurushinga.Ariko iyo ibyo akora byose biganisha kuba yagukorakora Ku mabuno, kukwitegereza cyane cyangwa Ku kwiyegereza cyane muhagaze, ntakabuza ibyo aba acyeneye biba ari ukuryamana gusa.
7. Iyo yohereje ubutumwa, ibyo ategura byose bikaba ari ukukubona kandi akavuga n’ibintu bidasobanutse, ibyo byose aba ashaka kuba ari ukwiryamanira gusa.
8.Iyo ahora aguhamagara cyangwa akakwandikira bikaba ikiganiro kirekire kidafite icyo kigamije, burya aba agukunda bya nyabyo nta gushidikanya.aha bisobanurwa n’uko akenshi iyo ashaka ko muryamana akuganiriza avuga ngo ndagukumbuye mukunzi ndetse n’ibindi byinshi.
9. Mu gihe muri gukorana ikiganiro,iyo ibyo ari kuvuga byose biba byerekeranye n’ibice bigize umubiri wawe kandi atari si uko abashaka ngo akumenye neza,icyo aba ashaka nta kindi usibye kuryamana nawe.
10.Iyo ashaka kumenya byinshi kuri wowe mu biganiro byose mugirana,icyo gihe aba agukunda bitagira amacyemwa kandi bishobora kurangira mushyingiranywe.
803 total views, 2 views today


text:
Inyigisho yo ku wa kane, icyumweru cya 17 B: ku wa 30 Nyakanga 2015
Amasomo: 1º. Iyim 40,16-21.34-38; 2º. Mt 13,47-53
- None turangije gusoma Igitabo cy’Iyimukamisiri. Twazirikanye ukuntu Imana yifashishije Musa, yarokoye umuryango wayo Isiraheli iwuvana mu bucakara. Uyu munsi n’ejo turarangiza gusoma umutwe wa 13 w’Ivanjili ya YEZU KIRISITU uko yanditswe na Matayo. Tuwurangiza tuzirikana uko Ingoma y’Ijuru iteye n’uko yakirwa.
- Musa watowe n’Imana ya Isiraheli ngo arokore Umuryango wayo, ku munsi wa kabiri bavuye mu mazi abira, bubakiye Uhoraho Ingoro, bashyiramo Ubushyinguro bw’Isezerano bugizwe n’amabuye yanditseho Amategeko cumi Imana yabahaye. Hejuru y’iyo ngoro, Imana yagaragaje ikimenyetso cy’uko ihatuye rwose mu gacu kererana. Kuva ubwo Abayisiraheli bamenya ko bagendana n’Imana yabo ishobora byose. Babonaga ibimenyetso byinshi biturutse kuri Uhoraho bityo bagakomera mu rugendo bizeye kuzagera mu Gihugu cy’Isezerano. Icyo twigishijwe muri iri somo rya mbere, ni ugushirika ubwoba tukibohora ingoyi zose zidupyinagaje zituma tutagendera mu nzira z’Amategeko y’Imana. Na none ariko, kugira ngo tubigereho, dukeneye abantu bashyikirana n’Imana bakadufasha kumva neza ugushaka kwayo; dukeneye ba Musa bumva neza ugushaka kw’Imana bagafasha abantu kwinyugushura ubucakara bwa ba Farawo. Iyo Musa ataboneka ngo atinyuke yumvire Imana, Abayisiraheli baba barakandamijwe kugeza ubu. Ibidukandamiza byose, ibitujyana kure ya Data Udukunda, ibidupyinagaza mu mutima no mu buzima busanzwe, nibitsindwe dufashijwe n’abayobora umuryango w’Imana nka Musa.
- Impamvu tugomaba guharanira urwo rugendo rw’ibohorwa, ni ukugira ngo tuzature iteka mu Ijuru. Nta muntu uzarigeramo aboshywe mu mutima no mu mubiri we. YEZU KIRISITU yamaze imyaka itatu yigisha abantu kugira ngo basobanukirwe n’ibyavuzwe byose mbere ye byari bigamije kugeza umuryango w’Imana ku Isezerano ryuzuye. Ibyo byose yakoze, ibyo byose yavuze, ni ngombwa guhora dushaka uburyo twabisobanukirwaho neza. Ikibazo yabajije abamwumvaga “ibyo byose mwabyumvise?”, natwe dukwiye guhora tukibaza: Ese ibyo twigishwa buri munsi mu Kiliziya turabyumva? Ese abiga ibya Tewolojiya na Filozofiya, barabyumva bagasobanukirwa? YEZU yari yigishije byinshi ahereye ku migani maze ageze ku mugani w’urushundura, ababaza niba babyumvise. Simpamya ko ibyo yari yavuze byose mbere babyibukaga. Sinshidikanya ariko ko umugani w’urushundura yari arangirijeho ari wo bibukaga cyane. Uyu mugani ntukwiye kutuba kure: uko Inkuru nziza igenda yamamazwa, ni ko ihamagarira abantu bose kwinjira mu Kiliziya. Dushobora kwibwira ko abari muri Kiliziya bose cyangwa ababatijwe bose bujuje ibyangombwa byo kwinjira mu ijuru. Reka da! Urushundura (Ivanjili ihamagara bose) rwakuruye amafi y’amoko yose, ariko afite akamaro ni yo yonyine arobanurwa naho amafi y’amanjwe akajugunywa kure kuko nta mumaro. Umugani uduhaye ikigereranyo ariko duse n’abakirenga: abo babatijwe bagereranywa n’amafi y’amafuti, bashobora kumva Inkuru Nziza bakigiramo ubushake bwo kwisubiraho, bagasiganuza bagasobanukirwa maze aho kujugunywa bagahinduka amafi yifashe neza.
- Niba ibyo byose tubyumva, nta bwoba, tuzahinduka turindwe inyenga y’umuriro, turindwe kuzarira no kuzahekenya amenyo ubuziraherezo. Ba Musa nibakomeze ubutumwa nta bwoba, nibihatire gufasha amafi yarobwe, kuba meza.
YEZU KIRISITU ASINGIZWE. Umubyeyi Bikira Mariya aduhakirwe. Abatagatifu duhimbaza none, Petero Krisoloji, Abdoni, Juliyeta, Donatila na Abeli badusabire.
Padiri Cyprien BIZIMANA


text:
Kamonyi : Abayobozi b’ibigo barasabwa kuba cyane kubigo bayobora-REB
Abayobozi b’ibigo by’amashuri abanza n’ayisumbuye basabwe kugabanya ingendo nyinshi bakora kugirango bababashe gukurikirana ubuzima bw’ibigo bashinzwe kuyobora umunsi kuwundi.
Amahugurwa y’iminsi itatu yahuje abayobozi b’ibigo by’amashuri abanza n’ayisumbuye hamwe n’abashinzwe uburezi kuva mu karere kugera kurwego rw’umurenge bo mu karere ka Kamonyi yashojwe kuwa 9 Ukwakira 2015 asize aba bayobozi bahwituriwe kwita k’ubuzima bw’ibigo bashinzwe .
Uburezi buzatera imbere mu mashuri mugihe abayobozi b’ibigo bazabiha umwanya uhagije wo kumenya ubuzima bwaburi munsi mu bigo bayobora bakareka ingendo kenshi bajyamo usanga ziba zitanihutirwa cyangwa zidafite icyo zungura uburezi.
Aya mahugurwa abayobozi b’ibogo basabwe kugabanya ingendo kenshi bakora bava kubigo bayobora kenshi ziba zitihutirwa , aha bakaba baribukijwe ko kuba kenshi kukigo bituma bamenya ibigenda n’ibitagenda bityo bakabasha kunoza neza icyerekezo cy’ishuri.
Niyotwagira Raphael umuyobozi w’urwunge rw’amashuri rwitiriwe mutagatifu Agathe rw’Inyamirembe mu murenge wa Karama agira ati
Umuyobozi ni umuntu usabwa kuba mu bumenyi ndetse n’ubushobozi bwe akamenya ishuri ayobora uko riteye bityo agashingira ku bibazo yasanze ku ishuri cyangwa se abona ku ishuri akabasha kunoza neza igenamigambi cyangwa se akanoza neza vision y’ishuri kuburyo yerekana icyerekezo ishuri rigomba kuzaganamo.
Nzeyimana Jean Claude umugenzuzi w’uburezi muri REB agira ati
Twabahaye inama yuko bagomba guhora hafi y’abo bashinzwe kuyobora bakabakurikirana umunsi kuwundi ariko cyane cyane batita kuvuga ngo ni ukureba ko abo bayobora bahari gusa ahubwo bakareba ko bari no gukora ibyo bashinzwe gukora.
Aya mahugurwa yanagarutse ku nteganyanyigisho nshya y’amashuri aho ubu abanyeshuri baziga ibyumweru 39 mu mwaka aho kuba 36 bivuga ko igihe baruhukaga kizagabanuka , amasomo nayo yose azanganya ibihe ni ukuvuga buri somo iminota 40.
Mu nteganyanyigisho nshya hari byinshi bigaragara nk’ibyahindutse cyangwa ibyiyongereye mo ariko byose ngo ni ibigamije kongera ireme ry’uburezi umwana akarangiza amashuri ye ashobora kujya ku isoko ry’umurimo agahangana n’abandi kumurimo abikesha ubumenyi n’ubushobozi yahawe mu ishuri .


text:
Gahunda yo kugurana ubutaka ku mudugudu mu ntara y’Amajyepfo biragaragaza imbogamizi ku baturage
Bamwe mu bayobozi bo mu turere two mu ntara y’Amajyepfo, baratangaza ko gahunda yo kugurana ubutaka mu rwego rwo gushyira mu bikorwa gahunda yo gutura ku midugudu hari benshi mu baturage ibangamiye.
Ibi byatangarijwe mu karere ka Muhanga mu nyigisho zijyanye n’imiturire igezweho, zahawe bamwe mu bayobozi b’utu turere n’abakozi batwo bashinzwe imiturire, kuri uyu wa Gatanu tariki 11/02/2013.
Claudine Uwineza, Umuyobozi w’akarere ka Kamonyi wungirije ushinzwe ubukungu, imari n’amajyambere, avuga ko iyi gahunda ifasha abaturage kugira ngo bose babashe kubona ibibanza ku midugudu; yaba abafite ubushobozi n’abatabufite bwo kwigirira ibibanza.
Ariko avuga ko n’ubwo iyi gahunda yitabajwe ngo ifite imbogamizi nyinshi zituma itajya mu bikorwa, kuko ngo abaturage benshi bayanga kuko ngo mu kugurana ubutaka bahendwa kubera ko badashobora kugira ubutaka bwinshi bugiye butatanye.
Agita ati: “Hari umuturage ukubwira ko kugurana atabyemera kuko ubutaka ahabwa budafatanye n’isambuye ye bityo baramutse baguranye ko yagira ubutaka bwinshi buatatanye bityo bikamugora”.
Uyu muyobozi avuga ko izi mpamvu abaturage batanga zumvikana, kuko kugira ubutaka butandukanye bigora no kubwifashisha mu kwaka inguzanyo bigora kubera kutagira agaciro kanini mu gihe buba butandukanye.
Aha Eng. William Ngabonziza, ukora mu ishami rishinzwe imiturire muri minisiteri y’ubutegetsi bw’igihugu, avuga ko abayobozi bagomba gushaka uburyo iyi gahunda bayumvisha abaturage kugirango ibashe gutsinda abanyarwanda benshi batuye mu byaro babashe gutura ku mudugudu.
Avuga ko hari uburyo bwo kumvisha abaturage ko bashobora kwishura ibibanza mu byiciro ariko umunti wishyuye atyo nawe akabonamo inyungu kandi ngo hari henshi byagiye bikorwa bigakunda.
Ati: “Hari henshi bafashe gahunda yo kujya bishyurana mu byiciro niba ikibanza kigura amafaranga ibihumbi 200, ukazayishyura ibihumbi 80 mu byiciro kuburyo nyiracyo azasanga yungutse ibihumbi 40”.
Ngabonziza avuga ko kuri ubu gahunda ihari ari iyo kugira ngo mu 2017 Abanyarwanda bagera kuri 70% batuye mu cyaro bazabe batuye mu midugudu na 30% basigaye bazabe batuye mu mijyi.
Gerard GITOLI Mbabazi


text:
Leta yagabanyije amafaranga y’ishuri atangwa n’abanyeshuri biga mu mashuri ya tekiniki, imyuga n’ubumenyingiro (TVET) ku kigero cya 30%. Ni icyemezo kigomba gutangira gushyirwa mu bikorwa mu gihembwe cya gatatu kigiye gutangira.
Ibaruwa y’Ikigo cy’Igihugu gishinzwe guteza imbere imyuga n’ubumenyingiro (RTB) cyandikiye abayobozi b’uturere bose, igaragaza ko iki cyemezo kigamije gukuraho imbogamizi urubyiruko rwahuraga na zo mu kugana aya mashuri, aho wasangaga ikiguzi cyo kuyigamo ari umuzigo kuri rwo.
Iyi baruwa ivuga ko hashingiwe ku bukangurambaga bwakozwe hagamijwe guteza imbere imyigishirize ya Tekiniki, imyuga n’ubumenyingiro, nk’imwe mu ntego za gahunda ya Guverinoma y’imyaka irindwi (NST1), aho bwagaragaje ko imwe mu mbogamizi urubyiruko rugihura na zo ari ikiguzi kikiri hejuru mu mashuri ya TVET.
Ikigo RTB gishingIra kandi kuri gahunda ya Leta yo kongera ingengo y’imari igenerwa amashuri ya TVET hagamijwe guteza imbere imyigishirize ya Tekiniki, imyuga n’ubumenyingiro, no kugabanya ikiguzi cy’uburezi gisabwa ababyeyi barerera muri aya mashuri (school fees).
Iyi baruwa ikomeza igira iti “Nshingiye na none ku ibaruwa no 1079/RTB/2021 yo ku wa 20 Ukuboza 2021 twabandikiye tubagaragariza ingano y’amafaranga yagenwe na Leta mu ngengo y’imari y’umwaka 2021/2022 agamije korohereza amashuri kubona ibikoresho byifashishwa mu kwigisha (consummables) mu mashuri ya TVET ya Leta, afashwa na Leta ndetse n’ayigenga ariko ahabwa abanyeshuri na Leta ku bw’amasezerano, aherereye mu karere mubereye umuyobozi;
Nshingiye kandi ku kuba aya mafaranga yaramaze gushyikirizwa amashuri yose yavuzwe haruguru, nejejwe no kubandikira iyi baruwa mbamenyesha ko amafaranga y’ishuri (school fees) muri aya mashuri ya TVET yari asanzwe atangwa n’ababyeyi, azagabanukaho 30% guhera mu gihembwe cya gatatu cy’uyu mwaka w’amashuri wa 2021-2022.”
RTB ivuga ko uku kugabanya amafaranga y’ishuri bitareba amashuri ya TVET afite abanyeshuri biga bataha basanzwe bishyura amafaranga y’amafunguro gusa (School feeding)


text:
Amazi agira uruhare runini mu gusukura umubiri, no gufasha uruhu mu guhangana n’indwara zitandukanye zishobora gutuma ruba rubi.
Dore akamaro k’amazi mu gusukura uruhu bituma rurushaho gusa neza:
1. Afasha mu gusohora uburozi
Amazi n’ubwo adasohora imyanda ubwayo, ariko afasha impyiko gukora neza no kwikiza ibintu byose bishobora kwanduza umubiri no kwangiza uruhu. Mu gihe unywa amazi ahagije, inkari zigomba kugira ibara ry’amazi kandi nta mpumuro ziba zifite; ibi nibyo byerekana ko no mu mubiri imbere hameze neza. Uruhu rwawe ruhora rukeye kandi rukagaragara nk’urworohereye.
Uburyo akoreshwa:
Mu kugira uruhu rwiza kandi ruhehereye, ni ngombwa kunywa amazi, byaba byiza ari akazuyazi ugakatiramo indimu ukongeramo ubuki, ukabinywa mu gitondo.
2. Agabanya gutukura k’uruhu
Ku bantu bagira uruhu rutukura byoroshye, nko kuba agasimba kakujyaho cg ikindi kintu cyose kigukozeho rugahita rutukura. Amazi ashobora kuba umwe mu miti myiza yo gukiza icyo kibazo.
Uburyo akoreshwa:
Fata akantu gato (gashobora kuba tige cotton/cotton ball cg ipamba rito) ukoze mu mazi akonje cyane hanyuma usige ahatukuye. Usigirize byibuze iminota 2, ntuhahanagure, ureke amazi ubwayo yijyane.
3. Asukura akanazibura utwenge duto tw’uruhu
Uruhu rugira uburyo narwo rusohora imyanda ruyinyujije mu twenge duto tugaragara ku ruhu. Amazi agira uruhare runini mu gusukura uruhu, kuko afasha gusohora iyo myanda hanze. Uburyo bwiza bikorwa ni ukwiyuka amazi ashyushye (steam). Ifasha mu gufungura utwenge tw’uruhu, dushobora kuziba bitewe n’amavuta akorwa n’imvubura z’ibyuya cyangwa indi myanda bikaba byagutera kuzana utuntu tw’umukara cyangwa umweru ku ruhu inyuma.
Uko wabikora:
Niba udashoboye kujya muri steam zabigenewe. Ushobora gushyushya amazi yamara kubira, ukitwikira mu maso n’igitambaro gifite isuku, ukegereza isura yawe hafi y’uwo mwuka.
4. Arinda uruhu kubyimba no kuba ruretsemo amazi
Kubona isura cyangwa ahandi ku ruhu rwawe habyimbye cyane biterwa n’uko umubiri wawe uba uretsemo amazi, mu gihe utanywa amazi ahagije, umubiri wawe ukomeza kubika amazi cyane bityo ugahora ubyimbye. Iyo umubiri udafite amazi ahagije, ugerageza kubika cyane ayo ufite bityo bigatera ibice bimwe kubyimba. Kunywa amazi cyane, bifasha gusohora imyanda no gutuma umubiri utabika menshi.
5. Arinda iminkanyari
Uruhu rukanyaraye kandi rwumagaye ni rwo rugaragaza iminkanyari vuba. Iyo uruhu rwawe rufite amazi ahagije, uturemangingo twiyuburura vuba cyane, bityo bikarinda iminkanyari. Ubushakashatsi bwakozwe, bugaragaza ko uturemangingo tw’uruhu tugizwe cyane n’amazi. Iyo tutabonye amazi ahagije, niyo mpamvu uruhu rwumagara, rugatangira gukanyarara.
Urubuga Sante Plus Mag ruvuga ko ari ngomgwa kunywa amazi ahagije ku munsi, byibuze litiro 2. Amazi kandi aboneka mu mboga n’imbuto nyinshi, kuzirya uba uri guha umubiri wawe amazi ahagije. Ushobora kandi no kuzajya woga amazi akonje gusa mu isura yawe, bifasha mu gufungura utwenge two ku ruhu.


text:
Musenyeri Servilien Nzakamwita ugiye mu kiruhuko cy’izabukuru ni muntu ki?
Nyiricyubahiro Musenyeri Servilien Nzakamwita yavutse tariki 20 Mata 1943 i Gatsirima, Paruwasi ya Nyarurema, Diyosezi ya Byumba. Yize amashuri abanza mu myaka ya 1952-1957 i Kabare, Rushaki na Rwaza. Mu 1958 yinjiye mu iseminari nto yitiriwe Mutagatifu Dominiko Savio ku Rwesero arangiriza amasomo ye muri Saint Paul i Kabgayi mu 1965. Muri Nzeri 1965 yinjiye mu i Seminari Nkuru ya Nyakibanda ahabwa ubusaserdoti ku ya 11 Nyakanga 1971 i Rushaki.
Kuva mu 1971-1975, yari Padiri wungirije muri Paruwasi ya Ruhengeri, aho yavuye mu 1975 agiye kuba Padiri mukuru wa Paruwasi ya Janja kugeza mu 1986.
Mu 1986-1989 yabaye umwarimu muri Seminari Nto ya Rwesero nyuma ayibera umuyobozi. Kuva muri Nzeri 1989 kugeza mu Ukwakira 1991, yari i LUMEN VITAE mu Bubiligi. Agarutse, yagizwe umwarimu n’ushinzwe umutungo muri Semimari Nkuru ya Rutongo yaje kubera umuyobozi muri Nzeri 1994.
Yagizwe Umwepiskopi wa Byumba, ku ya 25 Werurwe 1996, ahabwa inkoni y’ubushumba ku ya 2 Kamena 1996.
Servilien Nzakamwita amaze imyaka 22 ari Umushumba wa Diyosezi ya Byumba yashinzwe mu 1981 ibyawe n’iya Ruhengeri.
Musenyeri Nzakamwita yasanze igizwe na Paruwasi 13, none agiye mu kiruhuko cy’izabukuru Diyosezi ya Byumba ifite Paruwasi 21.
Reba Video igaragaza uko umuhango wo kwimika Musenyeri mushya Musengamana Papias wa Diyosezi ya Byumba wagenze:
Ibitekerezo ( 1 )
Izabukuru nziza musenyeri wacu,
Kera tukiri urubyiruko.
BYU umwihariko Abasaveri.
Turamukunda cyane.


text:
Ku munsi wa kane w’urubanza rwa Bucyibaruta Laurent rubera i Paris, impuguke yasobanuriye Urukiko ko umutangabuhamya wivuguruza bitamugira umubeshyi, ahubwo abiterwa no kwibagirwa kubera ihungabana.
Uru rubanza rurabera mu Bufaransa, ruzacibwa n’Abafaransa bo kwa Pierre Péan wagize ati “Tous les Tutsi sont des menteurs.” Ngo Abatutsi bose ni ababeshyi. Iyi yaba imwe mu mpamvu zaba zaratumye, ku busabe bwa CPCR, Urukiko rwakira Umwarimu wigisha ibijyanye n’ubuzima bwo mu mutwe, Thierry BAUBET.
Ikiganiro cye cyibanze ku ihungabana n’ingaruka zaryo ku myibukire y’umuntu, ashaka kumurikira abazakurikira iburanisha ko “ubuhamya bwivuguruza budahora ari ikinyoma, ko ahubwo biterwa no kwibagirwa k’ubutanga, na we abitewe n’ihungabana yahuye na ryo”.
Ni mu gihe na we avuga ko bigoye gutandukanya ‘kwivuguruza, kwibagirwa no kubeshya’, akajya inama ko ibishobora kuba ku mutangabuhamya byaterwa no kuba yarahuye n’ihungabana.
Thierry BAUBET ati, “Ibikanganye umuntu ahura na byo bishobora kumuhungabanya mu mutwe, bikamuhindura. Mu bihe by’amakimbirane ndengakamere na Jenoside, abantu ntibaba biyumvisha uburyo undi wari umeze nkabo ahindutse agakora bunyamanswa. Mu guhangana n’ayo mateka, abenshi baba bashaka umutuzo, bagatakaza amarangamutima n’ibitekerezo. Hari n’abananirwa kuvuga, bakananirwa gusobanura ibyababayeho. Iryo hungabana rero ritera amazinda”.
Dore ibishobora gutera imyitwarire idasanzwe ku uwigeze guhungabana (trouble post-traumatique):
Kuba yariboneye amahano aba,
Kuba igikorwa kibi cyaratinze kikarenza nibura ukwezi,
Kuba ari we byakorewe,
Kuba agerageza kubyiyibagiza.
Ibi rero bituma ahinduka mu mitekerereze, agasa n’uhora aryamiye amajanja (akeka ko byagaruka), ibintu bimwe agatangira kubyibagirwa; bimwe abishaka ibindi bikisiba muri we.
Hari rero n’abo birenga, kwibuka kwabo kukabamo gutoranya: iki akacyibuka cyane, ikindi akakigendera kure”.
Kwibagirwa ntibivuga kubeshya
Mbere y’uko abari mu rukiko babaza ibibazo uyu Muganga, abanza kubasobanurira ihuriro ry’ubutabera n’ubuzima bwo mu mutwe.
Agira ati, “Ni ngombwa ko ubutabera buhuzwa n’ubuzima bwo mu mutwe. Kuri twe Abaganga ntibitugora kwemeze ko ibyo umurwayi avuga ari ibyo kwizerwa. Ariko kwibuka bike mu byo uzi ntibivuga na rimwe ko uvuga ibinyoma. Ikindi ni uko ihungabana rirenze ridatuma umuntu afata mu mutwe ibiba byose.”
Perezida w’Urukiko: Ushatse kuvuga ko ari ukwitondera bumwe mu buhamya twahabwa? Ubwo se twatandukanya dute uza atubwira ibyo yibuka kandi yabihimbye abishaka? Ese ayo mazinda ashobora kugira igihe ashira ubundi akagaruka, hari uburyo bwakoreshwa ngo uwo muntu yibuke neza?
Thierry BAUBET: Ni birebire, hari ubwo ibintu yari yaribagiwe bihita bigaruka hari ikibaye. Hari abatubwira ko batakibuka na kimwe, ariko hagira ikiba (wenda apfushije nk’umubyeyi) ukabona yibutse byose.
Perezida: Ese hariho uburyo bwo kubyutsa imyibukire y’umuntu? Nko gusoma ibitabo, ubuhamya bwanditswe n’abandi barokotse, ibyo byaba urwibutso?
Thierry BAUBET: Byose birashoboka, erega kwibuka si nko gushaka idosiye muri mudasobwa. Igihe cyose ushaka kugira ibyo wibuka, hari ibihinduka muri wowe.
Perezida: None se iyo ihungabana ryarenze urugero, bivuga ko ubushobozi bwo kwibuka buzamo akajagari ku buryo umuntu yavuga ibiterekeranye?
Thierry BAUBET: Oya si uko bimeze, umuntu aribuka, ariko kwibuka kwe kukibanda ku bintu bimwe bizwi kandi by’ingenzi. Twavuga nk’ibijyanye no gukomeza kubaho, uburyo bwo kwirangaza no kwidagadura.
Twiteguye Pierre Péan hano!! CPCR
Me FOREMAN, umwunganizi wa CPCR avuga ko basabye uyu muhanga mu buzima bwo mu mutwe bazi neza ko mu Cyumweru gitaha hazaza abatangabuhamya barokotse Jenoside yakorewe Abatutsi.
Ati, “[Abatutsi bose barabeshya], iyi ni indirimbo ikunda kuririmbwa mu manza nk’izi, abantu bagarura ibyavuzwe na Pierre Péan. Umutangabuhamya wese wivuguruje, uvuze ibidahuye wese bahita bafata ubuhamya bwe bwose nk’ubutizewe. None Muganga, ubuhamya bwose bw’abantu bahuye n’ihungabana tuzajye tubutesha agaciro?”
Thierry BAUBET: Igihe cyose umuntu agomba kuvuga ku bimureba, akabivuga inshuro nyinshi, ntabwo bihora bihura. Biragoye rwose, umuntu wahungabanye ntabwo bimworohera kuvuga ku mateka amureba.
Icyambere na we aba arwana no kubyikuramo, kuko kubivuga biba bisa nko kongera kubibamo. Ikindi ihungabana riba ryaramwubatsemo isoni, akumva atemerewe kubivuga, kumva ko nta we umwumva cyangwa ngo yizere ibyo avuga. Ariko ntibivuze ko yatanga ubuhamya butari bwo.
Gusa hari ibyo aba atibuka uko byagenze, gufata mu mutwe ibihe, kubikurikiranya biramugora. Kumenya ngo byari ryari, sanga he, byabaye kanga he; ntabwo byakorohera “victime” (uwakorewe icyaha) kwibuka iminsi, amatariki n’amasaha.
Nta gipimo cy’ukuri, ariko habaho ibimenyetso
Abunganira Bucyibaruta Laurent wabaye Perefe wa Gikongoro, bavuga ko nta wigeze avuga ko abatangabuhamya bose babeshya, ariko Me BIJU-DUVAL agaruka ku kuba uwahungabanye agira amazinda, noneho hakabaho no kwibuka ibitari byo.
Ati, “Hamwe muravuga amazinda, ahandi mukavuga kwibuka ibitari byo. Ese iyo umuntu avuze ibyamubayeho akongeraho n’ibitaramubayeho bigenda bite? Ese twahera he twemeza ko umutangabuhamya wivuguruza, n’iyo yaba atabishaka, yaba avuga ukuri?”
Thierry BAUBET: Nk’umuganga, sinakubwira ko habaho urushinge rupima ko umuntu avugisha ukuri. Hari ibintu byinshi ugomba kugenderaho wemeza ubuziranenge bw’ubuhamya: ibimenyetso, uko ubutanga yitwaye (indoro, imvugo, kuranga amaboko, kuzamura no kugabanya ijwi) n’ibindi. Ntabwo wahera ku kantu kamwe ngo gufate umwanzuro rusange wa byose.
Jenoside: Bucyibaruta wabaye Perefe wa Gikongoro aratangira kuburanishwa
Hatangimana Ange Eric / UMUSEKE.RW


text:
Kugira amasohoro menshi ndetse n’intanga ngabo ni kimwe mu bimenyetso byerekana ko umugabo afite imisemburo ya kigabo ihagije(testosterone) ndetse n’ubushobozi bwo gutera inda bidasubirwaho. Hari byinshi bibangamira intanga ngabo ari byo tugiye kubabwira
. Nabigenza gute ngo nongere intanga zanjye
. Uko umugabo yakongera intanga ze
. Ibyo wakora amasohoro akiyongera
. Ingaruka zo kugira amasohoro make
Ubundi amasohoro ashobora kugabanuka bitewe n’impamvu zitandukanye zirimo ubushyuhe, umunaniro, ibitekerezo byinshi, indwara zandurira mu mibonano mpuzabitsina, kubangamira amabya n’ibindi.
1. Irinde kubangamira amabya yawe
Hari impamvu iki gice cy’umubiri cyaremewe hanze y’ibindi kandi kibaba gikenera ubwisanzure. Iyo amabya yagize ubushyuhe bwinshi ntabasha gukora amasohoro ahagije.
Ugomba kuyarinda ubushyuhe bwinshi (mu nganda, mu modoka cyane ahegereye moteri, sawuna, gukaraba amazi ashyushye,…), kwirinda kurarana imyambaro y’imbere kugira ngo ibice bikora amasohoro bitabangamirwa no kwirinda kwambara imyenda y’imbere iguhambiriye cyane.
Ikindi, irinde kwambara imyenda ikomeye, ndetse byaba byiza wirinze kwambara ikariso twakwita ‘mpande eshatu’ (keretse mu gihe ugiye gukora siporo) ahubwo ukambara imwe ijya kuba nk’agakabutura izwi ku izina rya ‘boxer’ kuko ariyo itanga umudendezo”.
2. Ruhuka, nywa inzoga nke
Indi nama ku bagabo ni ukuruhuka no guhindura ibitekerezo, kunywa inzoga nkeya no kwirinda itabi n’ibindi biyobyabwenge bitandukanye.
3. Kora siporo
Hari kandi gukora siporo zitagamije kunaniza umubiri: “ Siporo ni nziza kuko ituma habaho ikwirakwizwa ry’imisemburo ya ‘testosterone’ mu mubiri kandi iyi misemburo ni yo ifasha mu ikorwa ry’amasohoro.
Siporo nyinshi nayo ituma habaho indi misemburo yitwa ‘adrenal steroid’ ituma habaho igabanuka rya ‘testosterone’. Gutwara igare na moto igihe kinini na byo ni ibyo kwirinda”.
Na none umubyibuho ukabije ni uwo kwirinda, umugabo akihatira kwivuza kare mu gihe arwaye indwara zandurira mu mibonano mpuzabitsina nk’imitezi, mburugu n’izindi.
4. Rya indyo yuzuye
Kugira ngo amasohoro yiyongere, umugabo akwiye kurya indyo yiganjemo ifite amavuta make, ibikungahaye muri poroteyine, imboga, n’ibinyampeke.
Ikindi kigarukwaho ni ubunyobwa, amazi menshi , ikawa, ibiribwa bitukura (nk’inyanya mbisi, inkeri, beterave,…), avoka, imineke, inyama z’inka, urusenda…
Hiyongeraho ‘Chocolat yijimye. Ikunze gutangwa ku munsi w’abakundanye wizihizwa ku ya 14 Gashyantare, ikaba ikungahaye ku binyabutabire byo mu bwoko bwa L-Arginine HCL bizwiho kongera imisemburo ya testosterone na oestrogene ku bagabo.
Iyi misemburo yombi itera ubushake bwo gukora imibonano mpuzabitsina.
Martin MUNEZERO
Nishimiye izinama mutugira.
Nishimiye izinama mutugira.


text:
Mu gihe Akarere ka Rutsiro, ho mu Ntara y’Uburengerazuba, yaba Ubuyobozi nabamwe mu baturage bagatuye, bakatje mu bikorwa by’iterambere, birimo imihanda ndetse n’amazu y’ubucuruzi, byongeye aka karere kakaba kari mu turere dufite ahantu nyaburanga hasurwa n’abakererugendo, haracyari ikibazo cy’uko aka karere kagifite abaturage babarirwa muri 23% bakiri munsi y’umurongo w’ubukene.
Ubuyobozi bw’akarere ka Rutsiro bugaragaza ko abaturage mu baturage batuye aka karere 23% bari munsi y’umurongo w’ubukene.
Ibi ni ibyagaragajwe n’umuyobozi w’aka karere, Ayinkamiye Emerence, ubwo yagaragarizaga Muhabura.rw ishusho rusange y’Akarere ayoboye.
Ubuyobozi bw’akarere ka Rutsiro Ayinkamiye Emerence, yavuze ko Akarere ayoboye gafite ibikorwa bitandukanye by’iterambere byinjiriza abaturage akayabo, ndetse aka karere kakaba kanafite ibintu byinshi by’umwimerere, gusa avuga ko hakiri imbogamizi z’uko aka karere kagifite umubare munini w’abaturage bari munsi y’umurongo w’ubukene.
Yagize ati: “….Hari ibibazo bimwe na bimwe by’abaturage bitarakemuka, hakaba hari ikigereranyo cy’ubukene kikiri hejuru, abaturage bagikennye kugezubu tugifite abagera kuri 23% bari mu bukene bukabije, bigaragara rero ko hari urugendo rurerure, bidusaba nubundi gukomeza kugira ngo twongere tuvaneho burundu ubukene buri mu karere kacu.”
Ku ruhande rw’abaturage, bavuga ko ubukene bafite ahanini babuterwa n’uko abayobozi bamwe babashyira mu byiciro by’Ubudehe badakwiye, ugasanga bahora mu bibazo bidashira, ndetse banarwara bakabura uko bivuza, bigatuma ubukene bubugariza. Ikindi ngo hari ibikorwa bakorerwa batabanje kugishwa inama, kenshi ugasanga bituma bahorana inzara n’ubukene kuko baba abdafite ibibarengera.
Uyu ni umwe mu baturage twasanze mu murenge wa Murunda
Uyu ni umwe mu baturage twasanze mu murenge wa Murunda, agira ati: “Ubukene dufite ni ibyiciro badushyiramo tutabikwiriye, banshyize mu cyiciro cya gatatu, ntaziritse inkoko, ntaziritse intama, ubwo se ibyo byashoboka? Ba mudugudu nibo babikoze, Leta nidukorere ibidukwiriye, badushyire mu byiciro bidukwiriye, nibwo tuzatera imbere ubukene bushire.”
Undi yagize ati: “Igituma abaturage b’inaha bahora mu cyiciro cy’abakene, hari umuntu uba afite agasambu gato katamuhagije, bigasaba ko ajya gukoreraamafaranga kugira ngo abone ibimutunga. Nk’agace ntuyemo baraje bafata amasambu twari dufite bayahinga icyayi, imyaka itatu irashize, nk’umuntu wari ufite isambu yakuragamo ibitunga umuryango we baraje barayifata, barayihinga nta kintu bamugeneye cyamutunga. Ubo urumva ko umuntu atabura guhorana ubukene.”
Ku bijyanye nk’iki kibazo ubuyobozi bw’akarere buvuga ko ibyo abaturage bavuga ko ubukene babuterwa no kuba abayobozi babagezaho gahunda batagizemo uruhare, atari byo ahubwo ahanini ubukene buterwa no kuba hakiri imyumvire ikiri hasi.
Aha Umuyobozi w’akarere wungirije ushinzwe imibereho myiza y’abaturage, Jean Hermans Butasi, avuga ko akenshi abaturage bataka ubukene bashingiye ku byiciro by’ubudehe mu buryo bwo kwishakira inkunga zigenerwa abakene. Ariko avuga ko uko iminsi igenda yicuma bazagenda bigisha abaturage babo ku buryo imyumvire ihinduka.
Ikindi ngo ni uko mu rwego rwo guhangana n’ubukene bukabije bakomeje gushyira imbaragamuri gahunda zitandukanye zigamije guteza imbere umuturage zirimo; Gira Inka Munyarwanda, VUP ndetse n’ibindi.
Yanditswe na Pascal Bakomere muhabura.rw


text:
Abashaka guhungabanya u Rwanda bamenye ko bitoroshye nko guteranya imibare – Perezida Kagame
Perezida Paul Kagame yabwiye abashaka guhungabanya umutekano w’u Rwanda bitwaje ko na FPR Inkotanyi ariko yatangiye mu 1990 bitazabahira ngo kuko s’ink’imibare yo guteranya.
Ubwo yasozaga ihuriro ngarukamwaka rya 12 rya Unity Club Intwararumuri muri Kigali Convention Centre,perezida Kagame yavuze ko abifuza guhungabanya umutekano w’u Rwanda bibwira ko bari kwigana uko ingabo za RPA zabigenje mu 1990 bibeshya, ndetse ngo ntabwo ari nk’imibare aho 1 guteranyaho 1 biba 2 buri gihe.
Yagize ati “Iyo urebye abantu bashaka guhungabanya igihugu cyacu, rimwe na rimwe bibwira ko ari uko RPA yatangiye intambara yo kubohoza igihugu mu 1990. Ibyo si byo. Ntibyoroshye nka rimwe guteranyaho rimwe bihwanye na kabiri, si uko bimeze.
Uwavuga ngo arashaka kurwanya u Rwanda kugira ngo we ahe abanyarwanda kubaho ubuzima ashaka, kurusha ubwo bashaka cyangwa ubwo bafite babonye mu buryo busobanutse nk’ubwo bafite, iyo ntambara ntabwo ishobora gutsindwa. Ntibishoboka. Ntabwo byabaho.”
Perezida Kagame yashimangiye ko intambara yo kurwanira ukuri nta muntu ujya ayitsindwa ndetse ashimangira ko abanyarwanda bakwiriye guhuza imbaraga kugira ngo bagere ku bintu byiza.
Yagize ati “Iyo wambuye umuntu rero ikintu icyo aricyo cyose, uburenganzira bwe, arushaho gushaka kuburwanira. Kandi iyo ntambara yo kurwanira ukuri,yo kurwanira uburenganzira, abantu iteka barayitsinda.
Abantu dukwiye kuba dukorera hamwe twumva tuzi icyo dushaka. Ibyo twanyuzemo uko twakubititse, dukwiriye kubivanamo imbaraga, dukwiriye kubivanamo kwanga ikibi tugakora icyiza. Dukwiriye no kugira imbaraga zo guhangana n’ikibi.”
Perezida Kagame yavuze ko bagerageje gukora byinshi bigakunda ndetse ibitarakorwa hari gushakishwa uburyo byashoboka kuko atazahagarika gushaka uburyo bwiza ibintu byakorwamo.
Nyakubahwa perezida Kagame yashimiye byimazeyo abatowe nk’abarinzi b’Igihango bafashije Abanyarwanda kongera kubona urumuri aho yabageneye ishimwe rya miliyoni 10 FRW buri umwe.
Chief editor Muhabura.rw


text:
UBUSOBANURO BW’UMUNSI MUKURU WA PENTEKOTE
IBICE BYASOMWE: Kubara 11:24-30; Ibyak 2:1-21, Yoh 20:19-23.7:37-39.
Pentekote ni umunsi uzwi cyane mu Itorero. Abenshi bawugereranya n’ umunsi w’igitangaza umwuka Wera yamanukiye intumwa ze, abandi bumva Pentekote nk’umunsi wo guhabwa impano zo kuvuga mu ndimi, abandi bakawita umunsi mukuru w’abo twita Abapentikote….
Icyo navuga ni uko buri wese utamubuza kubivuga uko yishakiye cg uko ibyiyumviro bye biri, NYAMARA nta handi twakura ubusobanuro Nyakuri atari mu Ijambo ry’Imana. Dore rero bumwe mu busobanuro bw’UMUNSI MUKURU WA PENTEKOTE: Pentekote ni umunsi mukuru w’Abayahudi wo kwizihiza isarura ry’ibinyampeke, mu Israheli, akenshi uba mu kwezi kwa Gicurasi. PENTEKOTE risobanurwa ngo “IMINSI 50” kuko wabaga hashize iminsi 50 PASIKA ibaye (Abarewi 23:15-16). Abigishwa ba mbere ba Yesu basutsweho Umwuka wera ku munsi wa Pentekote (Ibyah 2 :1-4).
Umunsi mukuru wa pentekote wahozeho kuva kera, ndetse Bibiliya mu gice cy’Isezerano Rikuru ifite icyo ibivugaho : Pentekote ni umunsi wa 50 uhereye kuri Pasika. Abalewi 23:15-21. (umuganura, nta wari wemerewe kurya atari yatura Imana), uwo munsi bawitaga umunsi ukomeye w’amasarura, bagiraga nyuma y’iminsi 50, uhereye ku isabato ya mbere nyuma ya Pasika. Baturaga amaturo ku muganura w’impeke ndetse n’amaturo anyuranye. Kuva 23:16 ; Kubara28 :26-30 (kureka imirimo yose ukaza kwihererana n’Imana), Guteg 16 :9-12(umunsi mukuru ukurikira amasabato 7, bose bature bashimira Imana ko yabakijije kandi bari Abacakara).
Bibliya mu gice cy’Isezerano Rishya, yerekana ko Pentekote ari Umunsi mukuru twizihiza nabwo nyuma y’iminsi 50 Pasika ariryo ZUKA RY’UMWAMI YESU rirangiye nkuko tubisoma mu Ibyakozwe n’Intumwa igice cya 2. Ariko nyuma y’Izuka rya Yesu, Pentekote yabaye icyo gihe yagize umwihariko wayo. UMWUKA WERA yamanukiye intumwa maze haba ibitangaza ndetse buri wese akavuga ururimi rwa mugenzi we MAZE bakumvikana mu mvugo kandi badaturuka hamwe ndetse batavuga ururimi rumwe. Uwo munsi GUSOBANYA INDIMI KWA BABELI Kwasimbuwe no KUVUGA RUMWE KWA PENTEKOTE (Itang 11 : 1-9 ; Ibyak 2 :1-12). Yesu kandi yari yarabibwiye abigishwa be mbere yo kujya mu ijuru ko azabasigira UMUFASHA ariwe MWUKA WERA, Uzabashoboza mu muhamagaro wabo.
Uwo mwuka Wera Itorero riramukeneye, abakrisito kugirango bubake ubwami bw’Imana dukeneye uwo Mufasha utwigisha ndetse akadutoza muri uru rugendo mbese ni (COACH) UMUTOZA.
Dore zimwe mu ngingo zikenewe ngo twakire Umwuka Wera kandi akagaragara no mu buzima bwacu bwa Gikirisito.
A. KWIHANA NO KWEMERA UMWAMI YESU NK’UMUKIZA WAWE : Kuba warahuye na Yesu ukihana ibyaha byawe, ukaba icyaremwe gishya ni kimwe mu ngingo twagenderaho kugira ngo duhabwe imbaraga z’Umwuka Wera (2 Kor 5,17), Umutima umenetse, ushenjaguwe niwo wakira Umwuka WERA. ITORERO RYIHANA, UMUKRISITO AHORA YIHANA KANDI AKIZWA. BAHABWA IMBARAGA ZA MWUKA WERA
B.KWIHERERANA N’IMANA UGASENGA: Umwuka Wera akururwa no gusenga(Yer 33,3). Igihe cya Pentekote, abigishwa bari hamwe, baretse indi mirimo yose baza kwihererana n’Imana. Ni byiza gufata umwanya wo kwiyeza, no kwitunganya kugirango ugire umushyikirano n’Imana noneho Umwuka w’Imana amanuke asanga utunganijwe. GUSENGA BIKINGURA IJURU.
C. KUBA MU MWANYA UMWE NO GUHUZA UMUTIMA (IBYAK 2:1) : Ntabwo Umwuka Wera yamanukira abantu batareba hamwe kandi bafite imitima idahuye. Abigishwa ni uko bari bameze. Mu matorero yacu rero dufite benshi badahuje umutima, bafitanye udutiku n’inzika, nta mahoro na make bahana, abo rero ntabwo babona izo mbaraga naho baba biyita abarokore bakomeye. Abana b’Imana bakwiye kwiyumvanamo, buri wese akumva ko ari urugingo rwa mugenzi we kandi ko ari abavandimwe bahujwe n’Umwami umwe.
D. KUVUGA URURIMI RUMWE (Itang 11, Ibyak 2) : Kuva igihe cya Babeli, Imana yatatanije indimi z’abantu bituma imibanire yabo iba nabi, bongeye guhura kuri Pentekote maze indimi zari zarasobanye zirasobanuka. Pentekote rero ni umwanya mwiza babandi bari barataniye kure(Abapariti, abamedi, Abo mu Elamu, Mezopotamia, Yudeya,Kapadokiya,Ponto, Azia, Furujiya, Pamfiliya, Misiri, Libiya, Sirene, Roma…) bongera bakegerana bakavugana, Umwuka wera agatuma bumvana nubwo indimi zabo zitandukanye. Abakrisito bakwiriye kuvuga ururimi rumwe kandi rwumvikana. Ururimi rwabo aho gutukana no kuvumana ahubwo RUTANGE IMIGISHA. Ufite impano y’Indimi azivuga ariko atari kubwe gusa ahubwo mu guhesha icyubahiro n’ikuzo Imana ndetse n’ Itorero aba arimo(1 KOR 12).
E. IMPANO ZITANDUKANYE ARIKO ZUZUZANYA: Imana yasezeranije abana bayo gusuka umwuka wera kuri buri kiciro cyose cy’abantu, abana, abakuru, abasaza…(Ibyak 2:17-21). Umwuka Wera atanga impano kuri buri wese ariko ntabwo iyo mpano iba ari iyo kwikorera ku giti cyawe ahubwo uyikoresha mu kubaka Ubwami bw’Imana nkuko Paulo abitubwira mu ba 1 kor 12,4: “Hariho impano z’uburyo bwinshi nyamara Mwuka uzitanga ni Umwe…….
Umwuka yigaragariza mu mpano aha buri muntu kugira ngo bigirire buri wese akamaro, kandi twabatirijwe mu Mwuka umwe ngo tube ingingo z’umubiri umwe kandi twese twahawe kunywera ku isoko imwe ariyo Mwuka Wera (1 Kor 12: 13).
Nkuko ingingo ziri ku mubiri umwe zuzuzanya n'akagingo gato mu zindi kakubahwa niko n'impano zitangwa na Mwuka Wera zigomba kuzuzanya zikubaka ltorero ry'lmana (1Kor 12: 14-30).
Tumenye ARIKO ko IMPANO !RUTA IZINDI ARI URUKUNDO (1 KOR 13). NTA RUKUNDO, NTA BUG/NGO UFITE. WAPFUYE UHAGAZE.
F. IMBUTO Z'UMWUKA WERA: Nkuko Yesu avuga ati bazabamenyera ku mbuto zanyu; imbuto za Mwuka Wera ni izi zikurikira: urukundo, ibyishimo, amahoro, kwihangana, kugira neza, imico myiza, kudahemuka,kugwa neza no kumenya kwifata. Bene ibyo nta mategeko abihana (Gal 5:22-23). Twirinde tutarangwa n'imbuto zituruka kuri Kamere, ku myuka ituruka kwa Satani (Gal 5: 19-21). Kandi nibutse ko lmana itanegurizwa izuru, imbuto umuntu abiba nizo azasarura (Gal 6,7).
G.MWUKA WERA ADUHORA IRUHANDE ATUNIHIRA. Mwuka wera azi neza intege zacu, aduhora iruhande adukemura igihe twakebaguje, atubuza gukora ibibi nubwo kenshi tumunanira ariko aba yatuburiye ndetse yatubujije. Kandi ahora adusabira ku Mana yacu kuko akenshi ntituzi gusenga neza, ariko WE ahora adusengera, yinginga ATUNIHIRA kuri Data wa Twese (Abaroma 8:26-27). Mana duhe impano yo kutirengagiza ijwi ritwongorera rya Mwuka Wera ritubuza gukora ibibi bihabanye n'ubushake bw'Umwami wacu Yesu.
Turangize ubu butumwa tubifuriza mwese Pentekote nziza kandi tubijeje kubasengera mwese ngo mu bukrisito mwanyu mwere imbuto zituruka ku Mwuka Wera. lmbuto zituruka kuri kamere no ku myuka iva kwa Satani tuyitsinde mu izina rya Yesu. Burya koko Umukrisito wuzuye Umwuka Wera agereranwa n'Umupira bakina uhaze wuzuye umwuka, uridunda, uwukandagiye hejuru ugukubita hasi ndetse ukaba wakujya hejuru. Umupira udahaze uwukandagira uko ushaka, ntaho ujya kuko nta buzima. Bakrisito mwuzure UMWUKA WERA, Satani azabahunga, ntabwo muzakandagirwa n'imyuka ibonetse yose. Umukrisito utagengwa na Mwuka Wera ameza nka ya magufa yumye umuhanuzi Ezekiel yeretswe, Ezek 37. Aba ari intumbi, amagufa masa, nta buzima na buke bumurimo. Ariko iyo yihannye akemera Yesu akaba umutware w'ubuzima bwe, Umwuka araza akamwuzuramo akagira ubuzima bwuzuye kandi bunesha. Kuri uyu munsi wa Pentekote ndasabira buri wese ngo agire UBUZIMA BWUZUYE kandi BUNESHA. Amina.
MUSENYERI DR. JERED KALIMBA
Add a comment


text:
Tom Ndahiro ni Umujyanama n’Umuvugizi wa Perezida Paul Kagame. Si ku busa ikinyamakuru cye yahisemo kucyita « UMUVUGIZI » ! Si Abatutsi bose avugira nk’uko ahora ashaka kwiha iryo shema ku ngufu, ikimuhangayikishije ni ukuvugira Agatsiko k’abicanyi kafashe Abatutsi ho ingwate, nk’uko abigaragaje izuba riva muri HYPERLINK « http://www.leprophete.fr/2013/02/21/amaraso-arasema-dore-ga-tom-ndahiro-atangiye-kwivamo-yerekana-uko-agatsiko-gatangiye-kubura-aho-gapfunda-umutwe-kubera-abasenyeri-ba-kiliziya-gatolika-kahita/ » iyi nkuru ye twasohoye ku rubuga Umuhanuzi ejo hashize!
Abibeshya ni abibwira ko Tom Ndahiro yikorera ku giti cye, bityo ngo tukaba tugomba gufunga amaso ntitumusubize ngo hato bitavamo guterana amagambo ! Oya rwose, Tom Ndahiro afite uwo akorera . Ahubwo nibyumvikane ko gukoresha Tom Ndahiro ( n’uko angana n’uko areshya, mu mutwe no mu mutima ) nk’Umujyanama n’Umuvugizi wa Perezida wa Repubulika ari ikimenyetso simusiga cyerekana ko Repubulika ya gatatu igeze aharindimuka bidasubirwaho. Bishatse kuvuga ko igihugu kiri mu mazi abira, niba cyaratangiriye kubora mu mutwe nk’ifi ! Biragaragara ko nta muntu n’umwe ushyira mu gaciro ucyemera gufata ijambo mu ruhame, ngo agoboke ubutegetsi bw’Agatsiko, kuko yenda bose barangije kwibonera ko nta garuriro ! Nuko rero nyine nk’uko bisanzwe, iyo urugo rushizemo inyana , imbeba zikinagura mu kirambi ! None se hari ahandi Agatsiko kavuganirwa na Tom Ndahiro kaba kaduhishe ?
Iyo Tom Ndahiro ataba Umuvugizi w’Agatsiko aba yarafashwe kera agafungwa , agashinjwa ku mugaragaro ingengabitekerezo kirimbuzi ahora atwerera abandi (Accusation in the mirror!) , gukwirakwiza impuha, gusebanya, gucamo Abanyarwanda ibice, gukoza isoni Umukuru w’igihugu….Reka ibyo tubyihorere, inararibonye y’umushinwa yarivugiye iti « Iyo ubonye imbwa iri hejuru mu giti, wiyitaho igihe, ibaze gusa ku wayihashyize » !
Muri iyi nyandiko , ndashaka kwongera kwereka Abanyarwanda bafite amatwi n’amaso izindi ngingo enye zituma bagomba gutangira kwitandukanya inzira zikigendwa n’iyi ngoma yenda kubagwa ku mutwe !
1. Musenyeri Phocas Nikwigize ntiyapfuye , yarishwe.
&lt;span&gt;&lt;ins style= »display: inline-table; border: none; height: 90px; margin: 0; padding: 0; position: relative; visibility: visible; width: 728px; »&gt;&lt;span&gt;&lt;ins style= »display: inline-table; border: none; height: 90px; margin: 0; padding: 0; position: relative; visibility: visible; width: 728px; »/&gt;&lt;/span&gt;&lt;/ins&gt;&lt;/span&gt; Umuvugizi wa Paul Kagame, Tom Ndahiro alias HUTUPOWER, avuga iki kuri icyo kibazo ? Aragira ati&nbsp;:&nbsp;    « Nkuko Padiri Nahimana yabyanditse sinshidikanya ko Myr Nikwigize yaba yarapfuye, kuko iyo bitaba ibyo hari aho yaba ari hazwi ». Akongera ati : » Simvuga ku byo Nahimana yanditse bijyanye n’uburyo yishwe kuko HYPERLINK « http://www.leprophete.fr/2013/02/21/amaraso-arasema-dore-ga-tom-ndahiro-atangiye-kwivamo-yerekana-uko-agatsiko-gatangiye-kubura-aho-gapfunda-umutwe-kubera-abasenyeri-ba-kiliziya-gatolika-kahita/ » bijyane n’imitekerereze y’ikijenosideri HYPERLINK « http://www.leprophete.fr/2013/02/21/amaraso-arasema-dore-ga-tom-ndahiro-atangiye-kwivamo-yerekana-uko-agatsiko-gatangiye-kubura-aho-gapfunda-umutwe-kubera-abasenyeri-ba-kiliziya-gatolika-kahita/ » itwerera abandi ubugome bubarimo(Accusation in the mirror) » !
Njye namaze gusoma aya magambo y’Umuvugizi wa Perezida Paul Kagame, nkurayo amaso ! Muti kuki ? Ubundi niba hari ikintu twese twemereraga Agatsiko, ni uko nibura gasazanye uburambe mu kinyoma ! None biragaragaye ko no kubeshya ikinyoma kirimo akantu kenda gusa n’ubwenge ubwabyo Agatsiko katakibishoboye ! Kazakomeza kubaho gate ?
Koko rero biratangaje kubona Padiri Thomas Nahimana, wakoraga nk’umunyamakuru usanzwe, yarashoboye kumenya ibijyanye n’uko icyaha gikomeye (crime en bande organisée) cyo kwica Umukambwe Musenyeri Phocas Nikwigize cyakozwe, akavuga amataliki, akavuga aho cyabereye, amwe mu mazina y’abagikoze, uko cyakozwe, agatanga n’abagabo babihamya ! Nyamara Leta ifite serivisi zose z’ubugenzacyaha n’ubushinjacyaha, na polisi, na maneko….ikaba nta anketi yigeze ikora kuri icyo cyaha , ngo yenda imuvuguruze ! Iyaba Tom Ndahiro yari aserutse nibura avuga imyanzuro « itekenitse » y’ubugenzacyaha…Abanyarwanda bari kugira bati koko yenda Padiri Thomas yarabeshye, yaribeshye cyangwa yarabeshywe !!! Ubuse Umuvugizi wa Perezida Paul Kagame ari we Tom Ndahiro aje kutubwira gusa ko adashidikanya ko Musenyeri Phocas yapfuye ? Urw’ikirago se ? Mu by’ukuri ubutumwa ashaka gutambutsa ni ubuhe ?
Tom Ndahiro ararasa ku ntego aho agira ati : « Urupfu rw’uwo Musenyeri, Nahimana aruvuga nk’inyandiko y’igitekerezo mpimbano (fiction) gusa agashyiramo amazina y’abantu bazwi nka Jenerali Fred Ibingira na Padiri Kiwanuka ngo bihe ikinyoma cye ireme ».
Nk’uko Tom Ndahiro abyemeza, niba Padiri Thomas Nahimana avuga inkuru mpimbano(fiction) kandi y’ikinyoma bivuze kimwe muri ibintu bitatu bikurikira:
(1)Ko Musenyeri Phocas Nikwigize atishwe, yenda akaba yarazize urw’ikirago,
(2)Ko Musenyeri Phocas Nikwigize akiriho,
(3) Ko uburyo Padiri Thomas avuga Musenyeri yishwemo , atariko byagenze.
Niba uko Padiri Thomas yavuze inkuru y’ukwicwa kwa Musenyeri Phocas bidahuje n’uko byagenze, Leta y’Agatsiko nitobore ivuge uko byagenze, Abanyarwanda babimenye, impuha za Padiri Thomas Nahimana bazihinyure!
Niba Musenyeri Phocas Nikwigize akiriho, Agatsiko nikamushyire ahagaragara rubanda imubone, Padiri Thomas Nahimana abe ahindutse umunyakinyoma n’umushyushyamitwe izuba riva !
Niba Musenyeri Phocas yarazize urw’ikirago, Leta nibisobanure ku buryo byumvikana, byemerwe ! Ese ubundi imiyoborere myiza no gukorera mu mucyo (accountability) ni indirimbo gusa y’abanyamurengwe ?
Niba Padiri Thomas Nahimana avuga ukuri, Tom Ndahiro namire ikimwaro, acecekeshwe burundu , areke gukomeza gushinyagurira abipfiriye bazize ubutindi n’ubugome bw’Agatsiko abereye Umuvugizi !
Dore aho ukuri guherereye:
Ibyo Padiri Thomas Nahimana HYPERLINK « http://www.leprophete.fr/2011/05/10/musenyeri-phocas-nikwigize-yishwe-urw-agashinyaguro-padiri-thomas-nahimana/ » yanditse bijyanye n’ukwicwa kwa Musenyeri Phocas Nikwigize wafatiwe ku mupaka i Gisenyi atahukanye n’abakristu be bava Kongo, taliki ya 26/11/1996 , agapfukamishwa mu kiziba abantu bareba, bakamuciraho ishapule ye abaturage bakimureba, nyuma akaza kujyanwa mu rubagiro…..si inkuru mpimbano, si n’ikinyoma kuko nyine Padiri Thomas yatanze n’abagabo bazi neza iby’iyo nkuru kandi bakiriho bashoboraga no kumuvuguruza : Padiri Eliyasi Kiwanuka ukomoka i Bugande na Fratri Gérard Rubayiza ko bagihumeka, bakaba babarizwa mu Rwanda, babujijwe n’iki gufata ijambo ngo babivuguruze , none umwaka wose ukaba ushize ! Baba se barabitewe no gutinya ko Padiri Thomas utuye mu Bufaransa hari icyo yabatwara ?!
Biragaragarira buri wese ko iyi nkuru y’Umujyanama n’Umuvugizi wa Perezida Paul Kagame ariwe Tom Ndahiro igamije kugira umwere ruharwa witwa Jenerali Fred IBINGIRA no guhindura umunyacyaha umwere watangaje inkuru y’ubugizi bwa nabi bukozwe n’Agatsiko, gushinyagurira Nyakwigendera Mgr Phocas Nikwigize no gushotora umuryango we na Kiliziya gatolika bahekuye ! Umuvugizi wa Perezida Kagame yibagiwe kuvuga ko Fred Ibingira ari umwere no mu bwicanyi bwarimbuye ibihumbi by’abanyarwanda bari mu nkambi i Kibeho taliki ya 22/4/1995! Yibagiwe no kuvuga ko nta musilikari w’Agatsiko wagize uruhare mu iyicwa ry’Abasenyeri 3 ba Kiliziya Gatolika barasiwe i Gakurazo taliki ya 5/6/1994 !
Niba ari ukuri kw’ibyabaye gushakishwa, Tom Ndahiro akaba asanga atari Fred Ibingira wakoze ayo mahano yo kwica urw’agashinyaguro Musenyeri Phocas Nikwigize, nabwire Abanyarwanda uwayakoze, araba agize icyo yunguye abamwumva.
Aha rero niho bigaragarira ko wa “MUVUGIZI “adahangayikishijwe n’abaturage barengana ( baba Abahutu cyangwa Abatutsi, yaba Mgr Phocas n’umuryango we, n’abakirisitu yari ashinzwe…) ahubwo akazi ke ari ukuvugira Agatsiko k’indobanure z’Abicanyi kari ku butegetsi ! Undi mugabo ni uw’iki ?
Aho iki si cyo gihe cyo kwitandukanya n’aka Gatsiko ku mugaragaro ?
2. Ingengabitekerezo ya jenocide ni nde uyifite ?
Umuvugizi wa Paul Kagame, Tom Ndahiro, ntabwo aramenya ko Itegeko No 18/2008 ryo kuwa 23 Nyakanga 2008 ryateganyaga kandi rigahana « icyaha-baringa » cy’ingengabitekerezo ya jenoside, ryakuweho icyizere « kuko ritari risobanutse », nk’uko byatangajwe na Ministre w’ubutabera witwa Tharcisse Karugarama, natwe tukaba twarasesenguye icyo cyemezo cya Leta mu nyandiko yasohotse kuri uru rubuga yitwa HYPERLINK « http://www.leprophete.fr/2012/11/05/itegeko-ridasobanutse-ritegurwa-na-leta-idasobanutse-ihora-ikinisha-ubuzima-bw-abenegihugu-padiri-thomas-nahimana/ » « Itegeko ridasobanutse ritegurwa na Leta idasobanutse ». Uku kwinyuraguramo (cacophonie) kw’abari ku butegetsi, bamwe bavuga ko itegeko ridasobanutse abandi barishingiraho bagamije gushinja Padiri Thomas ibyaha bitakibaho, byerekana ko igihugu kiri mu muhanda , mbese ko cyijyana nk’ikitakigira ukiyobora ! Mu nyandiko tuvuze haruguru, twerekanye neza ukuntu iri tegeko ryari ribereyeho gutera ubwoba no gucecekesha abatavuga rumwe n’ubutegetsi bw’Agatsiko !Ubu biragaragara ko nta mpamvu rigifite yo kubaho kuko ritagishoboye gucecekesha Abataripfana biyemeje guhagurukae kandi bakaba bazashirwa ari uko AGATSIKO k’Indobanure z’Abicanyi karekuye ibitari ibyako, ubutegetsi bugasubizwa rubanda.
Umuvugizi w’Agatsiko rero aracurangira abahetsi, iterebwoba rye narishyire ku bo mu muryango we, ahari yenda uwibyariye igikenya aracyemera ! Iryo terabwoba rye narishyire kubo basangiye ingeso yo kumena amaraso y’inzirakarengane, kuko mbona bisa n’aho hari ababigize umwuga ! Narishyire ku bagize Agatsiko, maze bashyire ubwenge ku gihe, begure hakiri kare , bahunge cyangwa bishyikirize ubutabera mpuzamahanga bumaze igihe bubashakisha, kuko umunsi bafashwe batazabura kuryozwa ibyaha byose bakoreye Abanyarwanda n’Abanyamahanga ! Icyakora njye, mu mutima wanjye, ndacyemera ko abagize Agatsiko, n’ubwo bakoze amarorerwa arenze igipimo, bagifite akadirishya gato gafunguye : baracyafite ubushobozi bwo kurambika ibirwanisho hasi , bagasaba Abanyarwanda imbabazi, kuzibaha cyangwa kuzibima bikazasuzumwa neza, ariko numva bigishoboka.
Niba Agatsiko katumva iyo mvugo, aho igihe cyo kwitandukanya nako burundu si iki ngiki ?
3.Ibyo Musenyeri Phocas Nikwigize yaba yaravuze mu bitangazamakuru.
No 10 ni Mgr Phocas Nikwigize wa diyosezi Ruhengeri.; No 4 ni Mgr Thaddée Nsengiyumva wa Kabgayi ; No 6 ni Mgr Ruzindana wa Byumba; No 7 ni Mgr Vincent Nsengiyumva wa Kigali : aba bashumba bose bivuganywe n’Agatsiko ! Habe no gushyingurwa mu cyubahiro !
Musenyeri Phocas Nikwigize yari afite uburenganzira bwo kuvuga icyo yemera n’ icyo atekereza, kandi yari afite n’uburenganzira busesuye bwo gutanga ubuhamya ku byo yabonye , nk’undi munyarwanda wese w’inararibonye. Amagambo mabisha Tom Ndahiro amutwerera, nta rukiko rwigeze ruyamushinja ngo tumenye ko yaba yarakoze icyaha giteganywa n’amategeko. Iyo afatwa agashyikirizwa ubutabera, urukiko rukamucira urwo gupfa kubera icyaha runaka, byajyaga kugira uko bifatwa ! Kuva bitarabayeho rero, uwamwishe nta burenganzira yari afite bwo kumwambura ubuzima !
Musenyeri ntiyarwanaga ngo tuvuge ko yishwe n’uwirengeraga; yishwe yageze ku butaka bw’igihugu cy’u Rwanda cyitwaga ko gifite ubutegetsi ! Ikimwaro gikomeye kiri ku bamwishe urw’agashinyaguro , kereka rero niba twemeye imyumvire y’Agatsiko y’uko hari igice kimwe cy’abenegihugu bagomba gufumbira umunaaba, bagacirwa urwo gupfa batagombye gushyikirizwa inkiko , bagakinjwa nk’amatungo bashinjwa gusa uko bavutse ntibagire n’uburenganzira bwo gushyingurwa nk’abantu, bagatabikwa mu miringoti cyangwa bakajya kujugunywa muri Lac Vert nk’uko Agatsiko kagenje umurambo wa Musenyeri Phocas ! Kuri iyi myumvire yuje ubugome, Udutsiko twose tw’Abicanyi turahumvikana cyane, HYPERLINK « http://www.leprophete.fr/2011/04/23/padiri-f-rudakemwa-arasubiza-uwiyise-umusomyi-w-ikinyamukuru-rushyshya/ » Interahamwe n’Agatsiko-Sajya bahinduka mahwi ! Nyina ubabyara ni umwe ! Ku buryo ndetse bashobora guhurira no muri Leta bagakorana izuba riva ! Ibi nibyo turambiwe, iyi ngengabitekerezo kirimbuzi ya Tom n’abo abereye Umuvugizi, yo guhindura ubutegetsi bw’igihugu cyacu indiri ya ba Ruharwa, niyo twiyemeje kurwanya twivuye inyuma.
Reka tugaruke kuri Musenyeri Phocas Nikwigize, n’ibyo Tom ashaka kumutwerera (Accusation in the mirror) ! Iryo tangazamakuru ryasanze Musenyeri Phocas Nikwigize i Goma , ryitwaje kumubaza ibibazo bidasobanutse, tuzi neza ibyaryo, tuzi abo banyamakuru bavuganye abo aribo, ntituyobewe uwabohereje, n’icyabagenzanga ! Uko bagoretse amagambo Musenyeri yababwiye bakamugerekeraho n’ibyo atavuze, bihuje na gahunda yabagenzaga. Umunsi twabishyize ahagaragara, Agatsiko kazabura iyo gakwirwa ! Erega imikorere y’Agatsiko twarangije kuyirunguruka ! Urugero : Tom Ndahiro arajya kuri Leprophete.fr akandika Commentaire y’128, ku nkuru yacu yo ku italiki ya 3/6/2011 , noneho yarangiza akiyamira ngo dore ibyo undi muntu yavuze ! Tom Ndahiro ariyita HUTUPOWER akimonogoza muri Commentaires za Leprophete.fr yandika ibigambo bitameshe , atukana, asebanya, asuka hanze ubumara bw’irondakoko bumushengura umutima, yarangiza ngo dore ibyo Abapadiri b’abapower bandika ! Akagira ngo abantu ntibaba barangije kumutera imboni ! HYPERLINK « http://www.leprophete.fr/2011/06/23/perezida-yuvenali-habyarimana-ntiyigeze-yanga-abatutsi-musemakweli-j-d/ » Perezida Habyarimana yakundaga kubwira Abanyarwanda ati muritonde, Umwanzi afite amayeri menshi ! Iyo mikorere y’Agatsiko k’Indobanure z’Abanyakinyoma, ntawe ikibera urujijo ! Ndatinya ko amaherezo Agatsiko kazagera n’aho kamera nka wa mwana murizi udakurwa urutozi !
Hanyuma rero ndareba ngasanga ariya magambo, Umuvugizi wa Perezida Paul Kagame ariwe Tom Ndahiro atwerera Musenyeri Phocas Nikwigize atari we waba yarayanditse mu bitabo by’amateka ! Ahubwo icyari gikenewe ni ukwerekanira mu bikorwa by’ubutegetsi buriho ko amwe muri ariya magambo abafaransa bita clichés cyangwa préjugés (yanditswe kera cyane Musenyeri Phocas ataramenya gusoma no kwandika) atari impamo cyangwa ubuhanuzi bwagombaga kuzurizwa ku Gatsiko-Sajya ! Nyamara iyo Abanyarwanda bitegereje imikorere n’imigenzereze y’aka Gatsiko bibaza niba atariko kagenurwaga n’umukobwa witwa Nyirarunyonga twabwiwe mu nkuru, wawundi abahungu babwiye bati « bavuga ko ushira isoni », nawe mu kwiregura ati « iyo mbwa ibivuze ninde yo gashahurwa ». Urabe wumva mutimamuke wo murutiba !
Aho gukomeza kwihambira kuri Nyirarungonga mu minsi iri mbere aha ntibigiye gutera Abanyarwanda bakomeje kumwiringira ikibazo gikomeye ?
4. Padiri Thomas Nahimana si we Musenyeri Phocas Nikwigize !
Iyo Agatsiko gashaka kogera uburimiro ku banyantegenke gasya katanzitse ! Noneho dore gatangiye no gushinja ibyaha abapfuye kabivuganye kuko nyine badahari ngo bashobore kwiregura ! Biteye isoni n’ikimwaro.
Kwitoratoza kakava kuri Musenyeri Phocas kagasimbukira kuri Padiri Thomas Nahimana, byo bisa n’ igikorwa cy’ubwiyahuzi . Ibya Musenyeri Phocas Nikwigize bikwiye kuba ari we bibazwa, naho Padiri Thomas Nahimana si umwana wa Musenyeri Phocas Nikwigize, nta n’ubwo ari umuzungura we ! Umuvugizi w’Agatsiko najye kurira umwanda hirya ave kuri Padiri Thomas, we arahari kandi azi kwivugira. Erega uretse ko bamwe basa n’abanyamahanga cyangwa ibimanuka bitagira umuco , ubusanzwe mu kinyarwanda ntawe uvuga nabi uwapfuye !
Aho gukomeza kwihambira ku bantu biyita abategetsi b’u Rwanda ariko batazi ntibanubahe umuco nyarwanda, si ukwigerezaho ?
Umwanzuro
Ubutegetsi bwose , n’iyo bwaba bwiza kari ijana, iyo bumaze imyaka 15 buba bushaje. Niyo mpamvu ibihugu byateye imbere bishyira mu mategeko yabyo ko « amaraso mashya » ari ngombwa( principe de l’alternance). Agatsiko k’Indobanure z’Abicanyi ko kamaze imyaka 19 ku butegetsi kandi ntigashaka no kuburekura, nta n’icyo gakora ngo kivugurure gahe rugari amaraso mashya (Nouvelle génération). Ibyo bigaragazwa n’uko gashaka guhindura itegekonshinga ngo kagume ku butegetsi ! Ugusaza kwako kugaragazwa kandi n’uko gahora mu byahise : nta wundi kifuza kuganira na we (Interlocuteur/Partenaire) uretse abo muri MDR Parmehutu, MRND, CDR…bo mu myaka y’1959-1994 ! Ngaho aho kahagamye ! Ntikabona ko kuva icyo gihe isi yakomeje kuzenguruka, ubu hakaba hari abandi banyapolitiki bashya, badashaka guteshwa igihe basubizwa mu macakubiri yabayeho bataranavuka, ahubwo bo bakaba bahangayikishijwe no kubaka igihugu giha Abanyarwanda bose amahirwe yo kubaho mu mahoro n’umunezero, ubu no mu gihe kizaza.
Reka nongere mpamagarire Abanyarwanda , cyane cyane urubyiruko rw’Abahutu n’Abatutsi, badafite aho bahuriye n’ubwicanyi, inzigo n’inzangano zasenye iki gihugu kugeza ubu, ko bakwihutira kwitandukanya n’Udutsiko tukigendera kuri politiki ishaje , no kureka gukomeza kugirwa igikoresho n’Abicanyi bacyuye igihe.
Dukeneye igihugu kiyoborwa n’abanyarwanda batari abicanyi, batagamije gusahura umutungo w’igihugu bawikubira bonyine, batubakira ku iterabwoba n’ikinyoma.
Turashaka abategetsi bafite ibiganza byera, bakunda rubanda rugufi, bagamije koko kubaka u Rwanda ruteye ishema abenegihugu bose.
Ngiyo impamvu yanteye gufatanya n’abo tubyumva kimwe tugatangiza ISHYAKA ISHEMA RY U RWANDA, none mu gihe ritaramara n’ukwezi ribayeho , dore bamwe bacitse ururondogoro !
Harakabaho u Rwanda rwubakiye ku ndangagaciro z’Ukuri, Ubutwari n’Ugusaranganya.
Padiri Thomas Nahimana.


text:
Mu rukundo hari byinshi bikorwa ariko bikabanzirizwa n’imvugo zitandukanye. Hari ubwo rero umuntu ashobora kuguha ubutumwa muri ikigihe nyamara we atigeze abumbura umunwa we ngo akuvugishe.
. Amarenga y’urukundo
. Ubusobanuro ku bimenyetso bikorwa mu rukundo
. Uburyo bwifashishwa mu gutereta
Ni kenshi mu rukundo umukobwa avuga oya kandi yemeye, ubundi akavuga yego kandi yahakanye. Abasore rero ntibajya basobanukirwa imvugo y’abakobwa ahubwo ugasanga bayifata nk’uburyarya kandi atariko biri.
Kamere y’abakobwa ituma hari ibyemezo bafata ariko bakagira ubwoba bwo kubishyira kumugaragaro, akaba ari nayo mpamvu baba bakeneye umusore kugira ngo abibafashemo. Biragoye kugira ngo usobanukirwe imvugo y’umukobwa mu magambo, ariko hari uburyo bwo gusobanukirwa ibyo umukobwa avuga urebye ibimenyetso cyangwa se amarenga akoresheje abivuga. Umubiri w’umukobwa niwo ugaragaza ibyo ashaka, kurenza uko imvugo ye ibigaragaza.
Dore amwe mu marenga umubiri w’umukobwa ukora n’icyo biba bisobanuye:
-* Guceceka, Guseka no Kumwenyura
Iyo ubajije umukobwa ikintu agaceceka aba yemeye. Guceceka bisobanura yego. Iyo umubajije uti ese niwowe wabwiye runaka ko dukundana? Iyo acecetse aba ariwe wabimubwiye. Kandi nanone iyo umubajije agaseka cyangwa akamwenyura nabwo aba yemeye.
-* Kwipfumbata akareba hirya
Iyo umukobwa yipfumbase akanga kukureba mumaso ujye umenya ko atagushaka. Umukobwa ashobora kuba adashaka kuvugana nawe ariko akabura aho ahera abikubwira. Nubona umukobwa yifashe gutya kandi akareba hirya uzahite ukuramo akawe karenge.
-* Kugukoraho buri kanya
Iyo umukobwa ari kugukoraho buri kanya aba ashakako mumenyana kurushaho. Umukobwa uba ugufata intoki, cyangwa akakwikoreshwaho, akakwikubitisha udushyi aba ashaka ko mumenyana birushije ibisanzwe. Uwo mukobwa kandi uzasanga akwigana waseka nawe akisetsa.
-* Guhumbaguza, Kurya intoki, Gukora mu misatsi no Gukebaguza
Iyo umukobwa ahumbaguzwa, akarya intoki, akikora mu misatsi, agakebaguzwa aba yagutinye. Umukobwa uzabonaho ibi bimenyetso aba yakugizeho ikibazo ko ushobora kumugirira nabi kuburyo biba bisaba ko ukora ibishoboka ko kugira ngo ye kugutinya. Gusa nanone hari igihe abikora bitewe n’abo muri kumwe aribo yatinye bakamutera ikibazo bigatuma atisanzura.
Munezero Martin ni Umwanditsi w’Ikinyamakuru Umuryango. Yatangiye gukorera iki kinyamakuru muri Nzeli 2014.
Imbuga nkoranyambaga ze:
Instagram:Martin Promoter
Facebook:Munezero Martin
Twitter :Martin Promoter
Mugabo ufite ikibazo cyo kutagira ubushake bw’imibonano mpuzabitsina. Habonetse igufasha gukira ubu burwayi. Uretse gufasha kongera ubushake bw’imibonano mpuzabitsina, uyu muti nanone ufasha abagabo batakibasha gukora imibonano mpuzabitsina (impuissant), abarangiza vuba, abatinda kurangiza, abafite intanga nke cyangwa intanga z’amazi ndetse n’abagabo batabyara. Iyi product nta ngaruka n’imwe mbi igira Ku buzima. Iyi miti ikomoka Ku bimera gakondo ry’abashinwa. ESE waba Uzi ufite ubu burwayi cyangwa se uburwayi. Witindiganya hamagara tugufashe kuri 250789396202. Tugufitiye n’indi miti ikomoka Ku bimera gakondo by’abashinwa. Tugufitiye kandi abaganga b’inzobere bagufasha Ku bundi bw’ibikatu burimo diyabeti, umuvuduko w’amaraso, indwara z’umutima, igifu, za hepatite, impyiko n’ibindi. Ku bindi bisobanuro hamagara kuri 250722976014. Iyi numero ninayo dukoresha kuri watsapp
Murakoze kyane
MURAKOZE, MURASOBANUTSE NARI NARABUZE UWO MBAZA IBISOBANURO BYO GUHUMBAGUZA,KUKO ABAKOBWA N’ABAGORE BAMWE BARABIKORA, MRKZE KUDUHEREZA INKURU Z’UBWENGE. NI MIHIGO IBURASIRZB , I MUSHIKIRI.
Andika Igitekerezo HaNO GUHUMBAGUZA NISAWA CYANE , MURAKOZE KUDUSOBANURIRA, HARIGIHE BABIKORA TUKABURA UKO TWIFATA
biriya bisho
bora kuba aribyo
biriya bisho
bora kuba aribyo


text:
Udushya twaranze ibikorwa by’inama y’Umushyikirano tugatera abantu kongorerana
Imirimo y’inama y’igihugu y’Umushyikirano yaberaga muri Kigali Convention Center yasojwe kuri uyu wa 19 ukuboza 2017. nubwo yasojwe ariko muri uyu Mushyikirano wabaga ku nshuro wayo ya 15 habayemo udushya twinshi yewe abantu baraseka cyane ndetse bamwe barongorerana.
Umuntu wakurikiranye Iyi nama y’Umushyikirano ntiyakwibagirwa umugabo w’i Musanze waciye munsi y’ameza kugirango atange igitekerezo cye. Ese byagenze gute kugirango uyu mugabo wari wambaye yaberewe ace munsi y’ameza?
Hari ku munsi wa mbere w’iyi nama ubwo uwari uyoboye ibiganiro (MC) muri Kigali Convention Centre yasabaga ko hafatwa ibitekerezo by’abakurikiraniraga iyi nama mu Karere ka Musanze, aho abarenga 300 bari bakoraniye muri Musanze Polytechnic.
Uwitonze Annonciata wari umuhuza w’amagambo muri iryo shuri agitanga umwanya ngo abaturage batange ibibazo n’ibitekerezo, abenshi bazamuye amaboko, maze uwitwa Rubyagira Evariste areba hirya areba hino, asesera bwangu munsi y’ameza atungukira imbere ahateretse mikoro anafite ibahasha mu ntoki, abantu benshi bariyamira.
Rubyagira wavuze ko yasezerewe mu ngabo z’igihugu mu cyubahiro, yabanje gushimira ibyavuzwe ati “gahunda zose tuzazikora twishimye tunezerewe.” Yakomeje avuga ko afite ‘igitekerezo kimwe n’ikibazo kimwe byihuse,’ avuga ko abasezerewe mu ngabo mu 2015, mbere bari bafite ibibazo byo kubura imirimo, ariko baje kubona ibiraka bitandukanye by’ubwubatsi no gukora imihanda, ku buryo byahinduye imibereho yabo.
Yakomeje agira ati “Turagusaba rero Nyakubahwa Perezida wa Repubulika, iyo gahunda uyigire iyawe nk’umubyeyi wacu, dukomeze kubona imirimo nk’iyo ihindura ubuzima bwacu, tunasaba muri iyo nama ko abayobozi batandukanye bari aho ngaho barekura iyo mirimo. Kuko iyo bayihaye ba rwiyemezamirimo, leta ijya mu manza kenshi byaragaragaye. Ariko twebwe dukorera kuri gahunda kandi tukabikora vuba, tukabikora neza.”
Uyu mugabo kandi yahize avuga ko Polisi idashyira mu bikorwa inshingano zabo maze akomeza abwira Perezida wa Repubulika ko hari abantu batanu bababujije gutera imbere aterura agira ati:“Hari abantu batanu nyakubahwa Perezida wa Repubulika batubujije twebwe gutera imbere. Mpagarariye sosiyete yitwa Tabara Security Company, twatangiye muri 99 tuvuye mu kazi muri Congo, yatwimye icyangombwa cyitwa Police Clearance, ibindi byose turabifite kandi byatanzwe n’inzego za leta.”
Rubyagira yasekeje abantu birarangira maze umusangiza w’amagambo aha abayobozi ngo basubize ibibazo babajijwe gusa icya Rubyagira bakirenza ingohe.
Ibi byatumye abari muri Convention Center batangira kongorerana kuko umusangiza w’amagambo yahise asubiza ikibazo cya Rubyagira agira ati: ” Kuba abasezerewe bahabwa akazi nibyo kandi bizahora bikorwa ikindi ku mikorere ya Polisi Abanyarwanda barabizi kobakora neza.”
Ikindi cyatangaje abantu nuko Minisitiri w’ububanyi n’amahanga yafashe umwanya agakosora imvugo yari imaze kuvugirwa muri uyu Mushikirano ko Abanyarwanda batunze Abanye- congo maze agira ati: “Ibyo ntabwo aribyo, nibaza ko ahubwo iyo umuntu akuzaniye amafaranga aba ariwe ugutunze. Sibyo? Rero dufite isoko, dufite abaza kurihahamo, turi magirirane, buri wese arafasha undi.”
Mu myaka 15 ishize, Inama y’Igihugu y’Umushikirano yagize uruhare rukomeye mu kubaka iterambere ry’Urwanda. Bimwe mu bitekerezo byavuye m’Umushikirano kandi bigashyirwa mu bikorwa harimo Umwalimu SACCO, Abunzi ndetse na Girinka.
Umushyikirano w’uyu mwaka utangiranye na manda nshya y’umukuru w’igihugu Paul Kagame. Ije kandi ikurikiranye na gahunda y’imyaka 7 y’imiyoborere mishya ya guverinoma aho umushinga wayo w’ingenzi arukuzamura imibereho myiza y’Abanyarwanda.
Itegeko Nshinga riteganya ko “Inama y’Igihugu y’Umushyikirano iterana nibura rimwe mu mwaka igasuzuma uko ubuzima bw’igihugu n’ubumwe bw’Abanyarwanda buhagaze. Perezida wa Repubulika atumiza kandi akayobora Inama y’Igihugu y’Umushyikirano akanagena abayitabira.”
Inama y’igihugu y’Umushyikirano iteganywa mu ngingo ya 140 y’Itegeko Nshinga rya Repubulika y’u Rwanda ryo mu 2003 ryavuguruwe mu 2015, igahuza Perezida wa Repubulika n’abahagarariye abaturage.


text:
Ese Waba Warigeze, kumenya ibyerekere ubwoko bw’amaraso yawe ndetse ngo umenye uwo ugomba gukunda bijyanye n’ubwoko bw’amaraso yawe? Birashoboka! Gusa urubuga She Said.com rugira inama buri wese gukunda umuntu muhuje ubwoko bw’amaraso.
Ibaze nawe gukunda umuntu ukunda kwigunga mu gihe wowe uri umuntu usabana, biragora pe. Nta byiza nko kubona umukunzi muhuje amaraso.
Dore uko wahitamo umukunzi ugushimisha muhuje Ubwoko bw’amaraso.
Amaraso yo mubwoko bwa A (Group A)
Umuntu ufite ubwoko bw’amaraso bwa A. Arangwa no kugira ubwenge, witonda, umunyampuhwe, intyoza ndetse agatuza . Uyu muntu arasabana cyane, arizerwa gusa akaba inkubaganyi. Uyu muntu akora buri kimwe yitonze kandi yagiteguye, yubahiriza inshingano ze kandi akazikorana ubushishozi n’ubwitoni. Ahora ashaka ibisubizo akanga cyane umuntu umuhisha ibyo azi, wanga ko basangira abitekerezo.
Uyu mu rukundo aba yitonze acyenera umusore cyangwa umukobwa ufite gahunda, ntashaka bamwe baba batereta gusa cyangwa ibintu by’akavuyo mu rukundo.
Ufite B (Group B)
Uyu muntu arangwa no guhorana amatsiko yo kumenya buri kimwe cyose mu rukundo, uyu ababazwa no kubona ibyo yifuje bitagenze uko yabishakaga. Ubusanzwe agira umuhate mubyo akora, akirengagiza ibindi bikorwa byose igihe atarasoza icyo yatangiye. Biramugora gukorera ibintu byinshi mu gihe kimwe. Ariko agerageza kuba wenyine, akagerageza kwitandukanya n’abandi kugirango arangize inshingano ze.
Uyu mu rukundo nawe, agira urukundo rukomeye, ndetse iyo ari umukobwa akagukunda ashobora no kurwara cyangwa akaguhigisha uruhindu. Uyu nawe bisaba kuba utabeshya mu rukundo.
Ufite AB (Group AB)
Bivugwako aba yaravutse kuri A na B. Arangwa no kugira arukundo n’amaranga mutima. Agerageza kwisanisha n’uwo barikuganira igihe amubwira akababaro ke, agaha igitekerezo cy’abandi agaciro. Uyu agaragara nk’ufite impande 2, kuko akunze kurinda ukuri kwe. Akunze kugira inshuti nyinshi ariko agakunda kuba wenyine.
Uyu mu rukundo, ni intangarugero kuko rumubamo, nta kunda umuntu ubabaza mu rukundo, iyo yakunze aba akunze ndetse yakwanga akakwanga burundu.
Ufite O (Group O)
Akunda ubuyobozi mu itsinda, akunda gufatirwa umwanzuro kandi akawukurikiza. Akunda gufasha, akaba n’umunyamutima mwiza. Muby’ukuri akundwa n’abantu benshi. Arasabana kandi agahinduka vuba, ahindurwa cyane n’abantu kandi akunda kureba television. Uyu arizerwa nawe akizera ariko akunze gukora amakosa kubwo kubura intego.
Uyu mu rukundo aba afite uwo akunda gusa agasabana n’abandi kuburyo bishobora gutuma atizerwa n’umukunzi we. Uyu mukobwa akenera undi bahuje ubu bwoko!
Ngayo Nguko rero niba ushaka guhitamo uwo ukunda, banza wisuzume umunye imyitwarire yawe urahita ubona ubwoko bw’amaraso yawe, maze bizagufashe kumenya uwo uhitamo muhuje.
Uramutse wibeshye bitewe no kudafata igihe ngo ubimenye, ushobora kwicuza cyangwa ntiwubake urugo ngo rukomere.
Amako y’Amaraso
Yanditswe na Ukurikiyimfura Leonce/Muhabura.rw